text:
«Өфө» аэропортынан Бангкокка, Камранға һәм Пхукетҡа тура рейстар асыла Фото: Олег Яровиков
«Өфө» аэропортынан Бангкокка, Камранға һәм Пхукетҡа тура рейстар асыла
«Өфө» аэропортынан Бангкокка, Камранға һәм Пхукетҡа тура рейстар асыла Фото: Олег Яровиков
ӨФӨ, 2016 йыл, 26 сентябрь. /«Башинформ» мәғлүмәт агентлығы, Ксения Калинина/.
«Өфө» аэропортынан Бангкокка, Камранға һәм Пхукетҡа тура рейстар асыла. Аэропорттың матбуғат хеҙмәтендә хәбәр итеүҙәренсә, маршруттар ҡышҡы программа сиктәрендә тормошҡа ашырыла.
3 ноябрҙән 12 көн һайын Бангкокка осорға мөмкин. Самолет Өфөнән киске 10 тула 10 минутта оса, иртәнге 8 тула 10 минутҡа барып етә. Юлға һигеҙ сәғәт ваҡыт китә. Шул уҡ көндә Вьетнамға рейс көтөлә. Самолет республиканың баш ҡалаһынан төнгө сәғәт 1-ҙә оса, Камранға көндөҙгө 1-се 15 минутҡа барып етә. Маршрутты 12-13 көн һайын ойоштороу күҙаллана. 2 ноябрҙән Пхукетҡа осорға мөмкин. Самолет баш ҡаланан киске 10 тула 10 минутта оса, иртәнге 9-сы 15 минутҡа барып етә.


c: text/html

text:
Өфөлә Свердлов баҙары асылды
Бөгөн Өфөлә Свердлов баҙарын асыу тантанаһы үтте. Баҙарҙың идара итеү компанияһы коммерция директоры Олег Хабаров һөйләүенсә, республика ауыл хужалығы тауарҙары етештереүселәре өсөн бында түбән ҡуртым ставкалары билдәләнде. Шуға ла Нефтекаманың «Хлебосольный» икмәк комбинаты, Мәләүез ит комбинаты, «Рощинский» совхозы, «Ҡарламан шәкәре», Дүртөйлө ит комбинаты, «Аллат» ябыҡ акционерҙар йәмғиәте баҙарға үҙ продукцияларын килтерҙе лә инде. Баҙарҙың ике ҡатында ла йәшелсә һәм емештәр, ит, һөт продукттары, шулай уҡ байрам алды көндәрендә айырыуса популяр булған төрлө кондитер изделиелары һатып алырға мөмкин.

robotstxt: allowed

filter: keep


text:
Өфө ҡала Советы депутаттары 2010 йылға бюджет ҡабул итәсәк
Өфө ҡалаһы ҡала округы Советының кесе йома үткәреләсәк XXI ултырышында депутаттар «Өфөнөң 2010 йылға бюджеты тураһында» база документын ҡабул итергә планлаштыра.
Ҡала Советының матбуғат секретары Галина Феоктистова хәбәр итеүенсә, дөйөм алғанда, көн тәртибенә ҡаланың йәшәйешен көйләү менән бәйле 30-ға яҡын мәсьәлә сығарыласаҡ.
Мәҫәлән, ғәмәлдәге норматив акттарҙың айырым пункттары төҙәтеләсәк. Үҙгәрештәр, атап әйткәндә, Бәләкәй һәм урта эшҡыуарлыҡты яҡлау Программаһына, ҡаланың 2009 йылда БР Президенты Мөрәжәғәтнамәһенең төп йүнәлештәрен һәм положениеларын тормошҡа ашырыу буйынса Комплекслы саралар программаһына ҡағыласаҡ.
Шулай уҡ депутаттар Өфөнөң Орджоникидзе, Ленин һәм Октябрь райондарында бер нисә биләмәне межалау һәм планлаштырыу проекттары буйынса тыңлауҙар үткәреү датаһын ҡарарға һәм раҫларға йыйына. Бынан тыш, байтаҡ мәсьәләләр айырым ойошмалар өсөн биналарҙы ҡуртымға алыу шарттарына арналасаҡ.
Ултырыш ҡала хакимиәте бинаһында сәғәт 10-да башлана.


text:
Төбәктә дәүләт наградаларын тапшырыуҙың берҙәм тәртибе раҫланды
Дәүләт наградаларын һәм республиканың почетлы исемдәренә түш билдәләрен тапшырыу тәртибе тураһында ҡулланма Башҡортостан Президенты бойороғо менән раҫланды.
«Башҡортостан Республикаһының дәүләт наградалары һәм почетлы исемдәре тураһында»ғы законға ярашлы әҙерләнгән документта дәүләт наградаларын һәм уларға документтарҙы республика башлығы тапшыра тип билдәләнгән. Бынан тыш, Президент ҡушыуы буйынса быны эшләргә хоҡуҡлы вазифалы кешеләрҙең исемлеге билдәләнгән.
Ҡулланма менән наградаларҙы тапшырыу срогы раҫланған, наградланыусыларҙың вариҫтарына уларҙы биреү процесы яҙылған, документтарҙың өлгөләре күрһәтелгән, уларҙы төҙөү шулай уҡ берҙәм тапшырыу тәртибе менән ҡаралған.


text:
Фото:
Башҡортостанда «Социаль кәрзин» акцияһы старт ала
Фото:
Рәсәй аҙыҡ-түлек баҙарында социаль әһәмиәткә эйә аҙыҡ-түлек тауарҙарына хаҡтарҙың тотороҡһоҙ үҫеше күҙәтелә. Ошоноң менән бәйле ауыл хужалығы етештереүселәренең тармаҡ берекмәләре, эшкәртеү предприятиелары һәм сауҙа ойошмалары араһында социаль әһәмиәттәге аҙыҡ-түлек тауарҙарына хаҡтарҙы тотороҡландырыу өсөн хеҙмәттәшлек итеүҙең дөйөм принциптары тураһында килешеү төҙөлдө. Был килешеү сиктәрендә Башҡортостан Сауҙа Ассоциацияһы «Социаль кәрзин» акцияһын 1 октябрҙән башларға тәҡдим итте.
Аҙыҡ-түлек хәүефһеҙлеген тәьмин итеү, социаль көсөргәнешлекте бөтөрөү һәм социаль әһәмиәттәге иң кәрәкле аҙыҡ-түлек тауарҙарына хаҡтарҙы тотороҡландырыу уның төп маҡсаты булып тора. Акцияла ҡатнашыуҙарын «Пятерочка» (БР буйынса магазиндар иҫәбе — 51), «Полушка»(92), «Матрица»(38), «Байрам»(41), «АИФ»(4), «7 копеек» (Стәрлетамаҡ) (8), «Семерочка» (Стәрлетамаҡ) (40) сауҙа селтәрҙәре раҫланы. Артабан акцияға башҡа сауҙа ойошмаларының ҡушылыуы ла планлаштырыла.
Акцияла ҡатнашырға теләк белдергән сауҙа предприятиелары, РФ Хөкүмәтенең 2010 йылдың 15 июлендәге 530-сы һанлы Ҡарарына ярашлы, халыҡҡа уларҙың һатыуҙа булыуын һәм минималь хаҡтарға гарантия бирә алыуын иҫәпкә алып (10 проценттан артмаған өҫтәмә хаҡ менән), социаль әһәмиәттәге аҙыҡ-түлек тауарҙары исемлегенән ниндәй тауарҙар күрһәтеүҙе үҙ аллы һайлай. Магазин кәштәләрендә был тауарҙар айырым хаҡ белешмәләре менән күрһәтелә.
«Социаль кәрзин» акцияһы тураһында тулыраҡ мәғлүмәтте Башҡортостан Сауҙа Ассоциацияһының дирекцияһынан 8(347)252-88-88 телефоны аша йәки www.bta-rb.ru сайтынан алырға мөмкин.


text:
Фото:
«Салауатты данлап» йәш башҡарыусылар конкурсына заявкалар ҡабул ителә
Фото:
БР Йәштәр сәйәсәте, спорт һәм туризм министрлығы һәм Республика йәштәрҙең ижади башланғыстарын тормошҡа ашырыу үҙәге Салауат Юлаевтың 256 йыллығына, РФ-та Уҡытыусылар йылына һәм Республика йылына арналған «Салауатты данлап» йәш патриотик йырҙар башҡарыусыларҙың республика конкурсында ҡатнашыуға заявкалар ҡабул итә башлай.
БР Йәштәр сәйәсәте, спорт һәм туризм министрлығынан хәбәр итеүҙәренсә, ижади ярыштың төп маҡсаттары булып үҫеп килеүсе быуынды патриотик рухта тәрбиәләү, сәләмәт йәшәү рәүешен пропагандалау, талантлы йәш башҡарыусыларҙы асыҡлау һәм ярҙам итеү, ижади потенциалды асыу, шулай уҡ БР район һәм ҡалалары йәштәрен туплау тора.
Конкурста вокаль коллективтар һәм 35 тиклемге айырым башҡарыусылар ҡатнаша ала. Сығыштар түбәндәге номинациялар буйынса баһаланасаҡ: солистар, вокаль ансамблдәр (дуэт, трио, вокаль төркөмдәр).
Гала-концерт традицион рәүештә «Салауат йыйыны» республика фольклор байрамы сиктәрендә июндең тәүге яртыһында Ишембай районында үтәсәк.
Ҡатнашыу өсөн 21 майға тиклем Өфө ҡалаһы, Ленин урамы, 10, 24-се бүлмә адресы буйынса БР Йәштәр сәйәсәте, спорт һәм туризм министрлығының йәштәр ойошмалары менән эшләү бүлегенә йыр яҙмаһы һәм заявка ҡалдырырға кәрәк. Өҫтәмә мәғлүмәтте (347) 276-45-87 телефоны аша йәки министрлыҡтың рәсми сайтының www.minsport02.ru «Конкурстар» бүлегендә алырға мөмкин.


text:
Рөстәм Хәмитовтың Рәсәй Дәүләт Советына инеүе – төбәк өсөн ҙур уңыш
Рәсәй Дәүләт Думаһы депутаты, Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников Башҡортостан Президенты Рөстәм Хәмитовты РФ Дәүләт Советы Президиумына индереүҙе юғары баһаланы.
“Дәүләт Советы – кәңәш биреү эшен тормошҡа ашырыуға ҡарамаҫтан, бик мөһим орган – ул төп ҡарарҙарҙы эшләй. Башҡортостан Президентының ошо орган Президиумына инеүе ҙур дәрәжә генә түгел, шулай уҡ үҙ проекттарыңды тормошҡа ашырыу, башҡа төбәктәрҙәге ыңғай тәжрибәне файҙаланыу мөмкинлеге лә. Мин быны Башҡортостан өсөн ҙур уңыш тип иҫәпләйем. Башҡортостан Президентының Дәүләт Советына инеүе федераль власть яғынан Рөстәм Хәмитовҡа ғына түгел, шулай уҡ тотош республикаға, төбәк етәкселеге һайлаған йүнәлешкә етди ышаныс хаҡында һөйләй”, – тине ул.
Хәтерегеҙгә төшөрәбеҙ, 20 декабрҙә Рәсәй Президенты Дмитрий Медведев Дәүләт Советы Президиумы составына үҙгәрештәр индерҙе. Уға Башҡортостан Президенты Рөстәм Хәмитов, шулай уҡ Яҡутия Президенты Егор Борисов, Ярославль өлкәһе губернаторы Сергей Вахруков, Коми Президенты Вячеслав Гайзер, Ростов өлкәһе хакимиәте башлығы (губернатор) Василий Голубев, Ямал-Ненец автономиялы округы губернаторы Дмитрий Кобылкин, Дағстан Президенты Магомедсалам Магомедов, Иркутск өлкәһе губернаторы Дмитрий Мезенцев инде.


text:
ауыл
Содержание
Башкирский[править]
Морфологические и синтаксические свойства[править]
а-уыл
Произношение[править]
- МФА: [ɑˈwɯ̞ɫ]
Семантические свойства[править]
Значение[править]
- деревня, село; аул ◆ Ауылға яҡын, үҫкән ул тауҙа, яңғыҙы ғына йөҙйәшәр имән — Недалеко от деревни вырос он на горе, одинокий столетний дуб. Акмулла ◆ Урал православтары араһында киң танылған Табын тәреһе үҙ исемен хәҙерге Ғафури районындағы Табын ауылынан алған — Широко почитаемая среди уральских православных Табынская икона (Божьей Матери) получила своё название по селу Табынское, что в современном Гафурийском районе (Башкортостана). ◆ Ауылдан ауылға, йәйләүҙән йәйләүгә йөрөп, Мөхәмәтша ағай бихисап башҡорт йырҙарын, ҡобайырҙарын, риүәтәттәрен, таҡмаҡтарын яҙып алған. — Ездя из аула в аул, с кочевья на кочевья, Мухаметша-агай (Бурангулов) записал бесчисленное количество башкирских песен, кубаиров, легенд и частушек.
- адъектив. сельский, деревенский ◆ ауыл хужалығы — сельское хозяйство ◆ Кәртәгә тотоноп, ҡарт оҙаҡ ҡына ауыл урамына ҡарап торҙо. — Старик долго смотрел на деревенскую улицу, держась за забор. ◆ Алға киткән илдәрҙең барыһы ла тиерлек үҙҙәрендәге ауыл етештереүселәренә теге йәки был дәрәжәлә ярҙам күрһәтә, субсидиялай. — Практически все развитые страны в той или иной степени помогают своим сельским производителям, предоставляют (им) субсидии.
Синонимы[править]
Антонимы[править]
Гиперонимы[править]
Гипонимы[править]
Родственные слова[править]
Этимология[править]
От пратюркск. *aYyl «селение, деревня», от которой в числе прочего произошли: др.-тюрк. ağïl «селение, деревня», башкир., казахск. ауыл, тофаларск., хакасск., шорск. аал, киргизск., южн.-алтайск. айыл, карач.-балкарск. ауул, каракалпак. аўыл, тат. авыл и др.


text:
«Башспирт» «Алтын көҙ»ҙә 30 төрлө эсемлек тәҡдим итте
«Алтын көҙ» күргәҙмәһендә «Башспирт» асыҡ акционерҙар йәмғиәте алкоголһеҙ продукцияның ҙур серияһын тәҡдим итте. Былар консерванттар һәм яһалма буяуҙар өҫтәлмәгән лимонадтар. Предприятиеның генераль директоры Николай Князев сағыу этикеткалы матур быяла һауытҡа һалынған «бала саҡтан» газлы һыуҙы презентацияланы.
Мәскәүҙә «Алтын көҙ» агросәнәғәт аҙналығында предприятие стенды республика экспозицияһының ҡап уртаһында урынлашҡан, шешәләр сағыу лампалар яҡтыһында ялтырап осҡон сәскәндәй. Ульяновск өлкәһе губернаторы Сергей Морозов Башҡортостан етештереүселәренең үҙенсәлекле тараһын юғары баһаланы. Ул дизайнерҙарҙың табышын маҡтаны — хикмәтле бәләкәй графиндар һәм ыҡсым ғына лимонад «чекушкалары».
Николай Князев, предприятиела продукцияны биҙәү өҫтөндә бик ентекле эшләйҙәр, ребрендинг менән шөғөлләнәләр, тип һыҙыҡ өҫтөнә алды. Бында, тәбиғи, өр-яңы технологиялар файҙаланыла. Хәҙер Өфөлә бысраҡ һыуҙарҙы эсәр һыу кимәленә тиклем таҙартырға булышлыҡ итеүсе яңы ҡорамалдар һатып алынған. Был эш тәбиғәт менән мөнәсәбәттәрҙе гармониялаштырырға ғына түгел, шулай уҡ һаулыҡ өсөн зарарлы ингредиенттарҙы бөтөрөү иҫәбенә продукцияның сифатын яҡшыртырға ярҙам итеүсе экологик программалар сиктәрендә алып барыла.
Конкурсҡа был предприятие быйыл 30 атама менән продукция ҡуйҙы. Былтырғы «Алтын көҙ» күргәҙмәһе йомғаҡтары буйынса «Башспирт» асыҡ акционерҙар йәмғиәте Мәскәүҙән төрлө дәрәжәләге 29 миҙал алып ҡайтҡайны.


text:
Фото:
Дүртөйлө районында һыйырҙарҙы чиптар менән иҫәпләйҙәр
Фото:
Ауыл хужалығы малдарына электрон чиптар ҡуйыу – илебеҙҙең агросәнәғәт комплексында иҫәптең яңы йүнәлеше. Бының менән Рәсәйҙә тәүгеләрҙән булып Дүртөйлө районының “Рәсәй” тоҡомсолоҡ заводы шөғөлләнә башлауы ҡыуаныслы. Бөгөн был алдынғы предприятие нигеҙендә республика семинары үтте. Тоҡомсолоҡ хужалыҡтары етәкселәре һәм белгестәре, ғалимдар бонитировканың төп ауырлыҡтарын, шулай уҡ һыйыр малын үрсетеү һәм ашатыу мәсьәләләрен тикшерҙе. Уҡыуҙың пленар өлөшө 157-се һөнәри лицейҙа үтте. Был уҡыу йорто грант яулап, тоҡомсолоҡ эше буйынса класты заманса ҡорамалдар менән йыһазландырған. Семинарҙың практик өлөшө “Рәсәй” тоҡом заводы фермаларының береһендә ойошторолдо. Ҡатнашыусыларға мал тиреһе аҫтына чип урынлаштырыу һәм махсус сканер менән мәғлүмәт уҡыу процесын күрһәттеләр.
Республика ауыл хужалығы министрының беренсе урынбаҫары Николай Коваленконың әйтеүенсә, Рәсәй Ауыл хужалығы министрлығы төбәктәр алдына тоҡом малсылығы буйынса электрон мәғлүмәт базаһын булдырыуҙы маҡсат итеп ҡуйған. Иҫәпте ҡайтанан башҡарыу тоҡом малсылығын алып барыуҙың бушаҡ урындарын асыҡ күрһәтәсәк. Был иһә артабан тармаҡты субсидиялауға йоғонто яһамай ҡалмаясаҡ. Һуңғы тикшереүҙәр айырым хужалыҡтарҙа малдарҙың продуктлылығы түбән булып ҡалыуын күрһәткән. Ҡәнәғәтләнерлек булмаған күрһәткестәр менән дәүләттән финанс ярҙамы тураһында оноторға тура килер. Министр урынбаҫары быҙаулау осоро етеүен хәтергә төшөрҙө, тимәк, уның менән бергә “һөтлө” осор ҙа етә. Был бик яуаплы ваҡыт һәм уға әҙер булырға кәрәк.
Дүртөйлө районы хакимиәте башлығы Рауил Дәүләтов малсылыҡта иң мөһиме ҡул ҡаушырып ултырырға ярамай, тип иҫәпләй. Ул ситтән килтерелгән мал яҡлы түгел. Һәм Дүртөйлө хужалыҡтары – урындағы тоҡомдо үрсетеп, яҡшы артым һәм һөт һауып алыу мөмкинлеген күрһәтеүсе аныҡ миҫал. Рауил Дәүләтов әлеге һәм 16 йыл элгәре билдәләнгән күрһәткестәрҙе сағыштырҙы. Элек районда 20 мең һыйыр аҫралған, ә март уртаһында һуғымға ебәрелгән малдың ауырлығы 48 тонна тәшкил иткән. Бөгөн йәмәғәт секторында 9150 һыйыр бар, ә иткә тапшырыу күрһәткесе – 730 тоннанан ашыу. Барыһы ла аҫрау һәм ашатыуға бәйле. Малдар өсөн рацион ҡандың биохимик анализын, шулай уҡ аҙыҡҡа анализды иҫәпкә алып төҙөлөргө тейеш.
«Башплемсервис» дәүләт унитар ауыл хужалығы предприятиеһы директоры Илдар Сәхәүетдинов малдарға электрон чиптар ҡуйыуҙың әһәмиәтен билдәләне. Чип үҙе бойҙай бөртөгө ҙурлығында ғына. Уны малға бер тапҡыр һәм ғүмере аҙағынаса индерелә. Уны юғалтып булмай. Шулай уҡ чип хәтеренә индерелгән мәғлүмәтте үҙгәртеү ҙә мөмкин түгел. Чип хаҡы – ике йөҙ һум, тире аҫтына индереү өсөн бер нисә секунд талап ителә. Компьютер программаһы йыйып барылған мәғлүмәттәр нигеҙендә теге йәки был тоҡомдо үрсетеүҙең табышлы булыу-булмауын билдәләргә мөмкинлек бирә.


text:
2013 йылда Башҡортостан Контроль-иҫәп палатаһы 8 миллиард һумдан ашыу суммалыҡ боҙоуҙар асыҡлағанФото: Олег Яровиков
2013 йылда Башҡортостан Контроль-иҫәп палатаһы 8 миллиард һумдан ашыу суммалыҡ боҙоуҙар асыҡлаған
2013 йылда Башҡортостан Контроль-иҫәп палатаһы 8 миллиард һумдан ашыу суммалыҡ боҙоуҙар асыҡлағанФото: Олег Яровиков
2013 йылда Башҡортостан Контроль-иҫәп палатаһы 88 контроль һәм эксперт-аналитик сара үткәргән, республика бюджет системаһынан средстволар килгәндә һәм улар менән файҙаланғанда, дәүләт мөлкәте менән идара иткәндә 8 миллиард һумдан ашыу суммалыҡ боҙоуҙар һәм етешһеҙлектәр асыҡланған. Был хаҡта 30 ғинуарҙа БР Контроль-иҫәп палатаһы коллегияһы ултырышында билдәле булды, уның эшендә БР Хөкүмәте премьер-министрының беренсе урынбаҫары Рөстәм Мәрҙәнов, республика Йәмәғәт именлеге ведомство-ара советы секретары Рәмил Исҡужин ҡатнаштылар.
— Ул был средстволар урланған тигәнде аңлатмай, — тип билдәләне БР Контроль-иҫәп палатаһы рәйесе Салауат Харасов. — Боҙоуҙарҙың байтаҡ күләме дәүләт ресурстарын нигеҙһеҙ һәм файҙаһыҙ ҡулланыу менән бәйле. 2 миллиард 200 миллион һум аҡса кире ҡайтарылған, 700 миллион һумдан ашыу суммалыҡ бюджет юғалтыуҙарына ҡаршылыҡ ҡуйылған.
2013 йылда аудиторҙар мәктәпкәсә белем биреү һәм һаулыҡ һаҡлау өлкәһендә средстволар менән ҡулланыуҙы тикшергән, ветерандарға, инвалидтарға һәм йәш ғаиләләргә дәүләт ярҙамы сараларын анализлаған, юл төҙөүгә, торлаҡ-коммуналь хужалыҡты реформалауға бәйле торлаҡ программаларын һәм сараларын тормошҡа ашырыуҙа бюджет инвестицияларының һөҙөмтәлелеген иҫәпләгән.
Экологик проблемаларҙы һәм тәбиғәтте һаҡлау сараларын хәл итеүгә бүленгән ресурстарҙы ҡулланыу мәьсәләһенә айырыуса иғтибар бүленгән. Әлеге ваҡытта тамамланмаған социаль объекттар төҙөлөшө күләменең мониторингы алып барыла. Һуңғы өс йылда БР Капиталь төҙөлөш идаралығының тамамланмаған объекттар күләме 14 миллиард һумдан 8 миллиадр һумға тиклем кәмегән.
2013 йылда 15 енәйәт эше асылған, административ яуаплыҡҡа 39 вазифалы һәм юридик кешеләр тарттырылған.
Белем биреү өлкәһендә мәктәпкәсә белем биреү учреждениеларында белгестәр кәрәклеге тураһында мәғлүмәт банкы ойошторолған, балалар йорттарында бер тәрбиәләнеүсене ҡарауға сығымдарҙың нормативы раҫланған. Тәбиғәттән файҙаланыу өлкәһендә төрлө ҡалдыҡ төрҙәре менән типлаштырылған эш итеү тәртибе эшләнгән, паспорт кадастрына 894 файҙалы ҡаҙылма ятҡылыҡтары индерелгән. Фән өлкәһендә ғилми тикшеренеүҙерҙе коммерциялаштырырға, интеллектуал эшмәкәрлек һөҙөмтәләренән табыш алыуҙы тәьмин итергә маташалар. Аудиторҙар шулай уҡ агросәнәғәт комплексындағы хәлде өйрәнә: ауыл хужалығы саралары эшенең һөҙөмтәлелегенә бәйле субсидиялар биреүҙе ҡарай. Бынан тыш, тоҡомло көтөүгә экспертиза үткәреү буйынса комиссия булдырылған. Шулай уҡ Контроль-иҫәп палатаһы, лабаратория һынауҙары һығымталарынан һуң, Өфөлә төҙөлөш этаптарын ҡабул итеү менән шөғөлләнә, Өфөнөң 80 урамына паспорттар эшләнгән.
2014 йылда Контроль-иҫәп палатаһы белгестәре контроль һәм күҙәтеүҙең яңы алымдарын ҡулланырға, дәүләт ресурстарын ҡулланыу һөҙөмтәлелеге аудитын индерергә, сығым йөкләмәләре, шулай уҡ республиканың дәүләт программалары өлөшөндә закон проекттарына, норматив хоҡуҡи акттарға экспертиза үткәрергә планлаштыра.
Контроль һәм эксперт-аналитик саралар йомғаҡтары буйынса 40 республика норматив-хоҡуҡи актына үҙгәртеүҙәр ҡабул ителгән һәм индерелгән. Күбеһенсә улар социаль яҡланмаған халыҡ ҡатламына ярҙам итеү, дәүләт мөлкәте менән идара итеү, тәбиғәтте һаҡлау эшмәкәрлеге, ауыл хужалығы өлкәһендә дәүләт ярҙамы мәсьәләләрен һәм муниципаль берәмектәр инфраструктураһы үҫеше проблемаларын көйләү өлкәләрендә яйға һалыуға ҡағылды.


text:
«Башинформ» агентлығы күҙәтеүсеһе Игорь Савельев – Ш. Бабич исемендәге премия лауреатыФото: Олег Яровиков
«Башинформ» агентлығы күҙәтеүсеһе Игорь Савельев – Ш. Бабич исемендәге премия лауреаты
«Башинформ» агентлығы күҙәтеүсеһе Игорь Савельев – Ш. Бабич исемендәге премия лауреатыФото: Олег Яровиков
Яңы йыл алдынан республика Йортонда Әҙәбиәт, сәнғәт һәм архитектура өлкәһендә 2011-2012 йылдар өсөн Шәйехзада Бабич исемендәге Республика дәүләт йәштәр премияһы лауреаттарын бүләкләү тантанаһы үтте. Быйыл комиссия тикшереүенә 19 заявка бирелде. Өсәүһе лауреат булды – публицист, «Башинформ» агентлығы күҙәтеүсеһе Игорь Савельев, режиссер Айнур Асҡаров һәм музыкант, БР Милли симфоник оркестрының художество етәксеһе һәм баш дирижеры Рөстәм Сөләймәнов. Уларҙың һәр береһе лайыҡлы танылыу һәм 150 мең һумлыҡ аҡсалата бүләк алды.
Лауреаттарҙы БР Хөкүмәте Премьер-министры урынбаҫары Марат Мәһәҙиев, йәштәр сәйәсәте һәм спорт министры Андрей Иванюта, мәҙәниәт министры Әминә Шафиҡова, комиссия ағзалары ҡотланы, шулай уҡ лауреаттарҙың яҡын туғандары һәм дуҫтары.
— Был юғары награда – йәштәрҙең иң яҡшы вәкилдәренең талантын, профессионализмын һәм эшһөйәрлеген таныу. Бөгөнгө көнгә 65 йәш мәҙәниәт һәм сәнғәт эшмәкәре Шәйехзада Бабич исемендәге премияға лайыҡ булды, — тип билдәләне вице-премьер Марат Мәһәҙиев. — Беҙгә еңеүсене билдәләү, иң яҡшыларҙан иң яҡшыны һайлап алыуы бик ауыр булды.
Марат Мәһәҙиев, ҙур мәғәнәгә эйә булған премияны тапшырыу – лауреаттарға яңы юғары бейеклектәр яуларға импульс булып торасаҡ, тигән ышыныс белдерҙе.
Иҫәбе буйынса ун етенсе тантана ысын мәғәнәлә йыһан масштабын яуланы. Лауреаттарҙың береһе – Игорь Савельев «Терешкова летит на Марс» китабы өсөн премияға лайыҡ. Ул 2012 йылда Рәсәйҙең иң ҙур китап нәшриәте «Эксмо»ла баҫылып сыға. Автор әйтеүенсә, ул үҙ аллы тормошҡа яңы ғына аяҡ баҫҡан һәм унда үҙ урынын эҙләгән йәш егет тураһында социаль проза.
Марат Мәһәҙиев билдәләүенсә, Савельевтың китабы – ул йәш яҙыусының ҙур әҙәбиәткә үтеп инеүе, уны Өфө генә түгел, Рәсәй әҙәбиәт тәнҡинселәре лә юғары баһаланы. Ул инглиз һәм француз телдәренә тәржемә ителгән.
— Бөгөн минең өсөн өсләтә бәхетле көн. Беренсенән, Шәйехзада Бабич исемендәге премия миңә күпме кешеләр – яҙыусылар, журналистар, сәнғәт эшмәкәрҙәре ярҙам итергә әҙер тороуын асыҡларға мөмкинлек бирҙе, һәм был мине, ысынлап әйтәм, хайран ҡалдырҙы. Мин бөтә кешеләргә, комиссия ағзаларына һәм айырыуса китабымды был премияға тәҡдим итеүсе үҙем эшләгән «Башинформ» агентлығы коллективына ҙур рәхмәтемде белдерәм. Икенсенән, Шәйехзада Бабич исемендәге премия миңә республикала һәләтле йәштәр ни тиклем күп булыуын асыҡларға ярҙам итте, сөнки 12 кандидаттан торған исемлек баҫылып сыҡҡандан һуң, мин уларҙың һәр береһенең ижады менән таныша башланым, һәм уларҙың көслө рәссамдар булыуына шаҡ ҡаттым. Мин «рәссамдар» тип киң мәғәнәлә әйтәм һәм юрамал конкурсанттар йәки ярышташтар тип әйтмәйем, сөнки уларҙың ижады менән һоҡланам һәм был кешеләрҙең дә республика тарафынан билдәләнеүен теләйем. Өсөнсөнән, Башҡортостанда рус әҙәбиәте вәкилдәре араһында мин беренсе булып ошо премияны алам, был минең өсөн үтә мөһим. Минең уйлауымса, был күп кешеләрҙең хеҙмәт һөҙөмтәһе. Атап әйткәндә, күп йылдар йәш яҙыусыларға ярҙам итеү менән шөғөлләнгән «Бельские просторы» журналы редакцияһының да.
Шулай уҡ хаҡлы награданы скрипкасы, БР Милли симфоник оркестры дирижеры, Йәштәр симфоник оркестрын ойоштороусы Рөстәм Сөләймәнов алды. 5 сентябрҙә Конгресс-холл артындағы майҙансыҡта үткән «Born in Bashkortоstan» («Башҡортостанда тыуғандар») проекты авторы, был наградаға оҙаҡ килеүе һәм уны алырға бик тә теләүе хаҡында әйтте.
— Беҙгә ошондай әхлаҡи һәм матди ярҙам күрһәткәнегеҙ өсөн ҙур рәхмәт. Бөгөн ул бик мөһим, айырыуса йәштәр өсөн, — тине музыкант.
Тағы ла бер лауреат – талантлы режиссер Айнур Асҡаров «Еңмеш» фильмы өсөн премия алды. Был ҡыҫҡа метражлы таҫма 40-лап наградаға лайыҡ булды ла инде. Йәш режиссерҙың һәләте һәм оҫталығы бер нисә тапҡыр Рәсәй һәм халыҡ-ара кимәлдә баһаланған. Шулай ҙа, Айнур билдәләүенсә, Шәйехзада Бабич исемендәге премия уның өсөн бик тә мөһим.
— Башҡортостанда премияны беренсе тапҡыр алам. Мин дә уға бик оҙаҡ килдем. Мине һайлағандары өсөн комиссияға рәхмәт. «Башҡортостан» киностудияһына ҙур рәхмәт, сөнки әгәр улар 2010 йылда «Әйҙәгеҙ, төшөрәйек!» тип сценарий тотоп килгән миңә – икенсе курс студентына ышанмаһалар, быларҙың береһе лә булмаҫ ине. Мин бергәләп оҙаҡ йылдар эшләүебеҙгә ышанам, һәм бөтәһе лә яҡшы буласаҡ, тип уйлайым. «Оскар» премияһы ла алда әле. Киләһе йылда яҡшы ижади башланғыстар теләйем, сөнки киләһе йыл Мәҙәниәт йылы тип иғлан ителгән, беҙ Рәсәйҙе генә түгел, бөтә донъяны хайран ҡалдырырбыҙ, тип уйлайым.


text:
Башҡортостанда 52 инвестпроект өҫтөнлөклөләр иҫәбенә индерелгән
Башҡортостан Республикаһының өҫтөнлөклө инвестицион проекттары иҫәбенә 52 проект индерелгән. Инвестицияларҙың дөйөм күләме 312 миллиард һумдан ашыу сумманы тәшкил итә, ә был проекттарҙы тормошҡа ашырыу 37 меңдән ашыу эш урыны булдырыуҙы күҙ уңында тота. Өҫтөнлөклө инвестпроекттарҙы тикшереү һәм уларға ярҙам итеү буйынса хөкүмәт комиссияһы ултырышында БР иҡтисади үҫеш министры Евгений Маврин шундай һандарҙы әйтеп ишеттерҙе.
БР Иҡтисади үҫеш министрлығының матбуғат хеҙмәте хәбәр итеүенсә, быйылғы беренсе ултырышта «М.Ғафури исемендәге Башҡортостан ҡошсолоҡ комплексы» яуаплылығы сикләнгән йәмғиәтенең, «Меркурий-Инвест» идара компанияһының, «Финанс Меркурий Маркет Групп», «Экохимтех», «Башҡортостан Торба Заводы», «ЛБ Консалтинг» яуаплылығы сикләнгән йәмғиәттәренең һәм «БиоБирск» фәнни-производство берекмәһенең проекттары ҡаралған. Һөҙөмтәлә был проекттарға инфраструктура булдырыуға сығымдарҙы ҡаплауға субсидия бүлеү һәм һалым һалыу буйынса ташламалар биреү формаһында ярҙам итергә ҡарар ителгән.
— Хөкүмәт комиссияһы өҫтөнлөклө инвестицион проекттарҙы ҡарау һәм уларға ярҙам итеү тәртибен ҡулайлаштырыу өсөн ойошторолған. Уның төп маҡсаты — өҫтөнлөклө инвестпроекттарҙы тормошҡа ашырыуға тиклем оҙата барыу, — тинеләр министрлыҡтың матбуғат хеҙмәтендә.


text:
Өфөлә Ураҙа байрамы айҡанлы 2016 йылға мосолман календары донъя күрҙе
ӨФӨ, 2015 йыл, 15 июль. /«Башинформ» мәғлүмәт агентлығы, Ләйлә Аралбаева/.
Өфөлә Ураҙа байрамы айҡанлы Зәйнәб Биишева исемендәге Башҡортостан «Китап» нәшриәте 2016 йылға мосолман календарын сығарҙы. Яңы баҫма дини кешеләр өсөн тәғәйенләнгән. Уның авторҙары — Сәләхетдин Суҡбаев, Ғәлиә Ғәлимова, Фирҙәүсә Бикташева, Әлфиә Илекәева.
Календарҙа аят һәм сүрәләрҙең ғәрәпсә яҙылышы, транскрипцияһы, мосолман даталары күрһәтелгән. Баҫма өсөн материалды мөфтөй Нурмөхәмәт хәҙрәт Ниғмәтуллин әҙерләгән. Календарҙа мосолман байрамдары, Ай менән Ҡояшҡа бәйле астрономик мәғлүмәт, намаҙ уҡыу ваҡыты хаҡында яҙмалар урын алған. Йыйынтыҡ исламдың әхлаҡи ҡиммәттәрен, йолаларҙы пропагандалай.
Мосолман календары 10 мең дана тираж менән баҫылған. Уны нәшриәт магазиндарында һатып алырға мөмкин.


text:
Башҡортостанда автомобиль йөрөтөүселәрҙе тикшереү бара Фото: автор
Башҡортостанда автомобиль йөрөтөүселәрҙе тикшереү бара
Башҡортостанда автомобиль йөрөтөүселәрҙе тикшереү бара Фото: автор
ӨФӨ, 2017 йыл, 11 ғинуар. /«Башинформ» мәғлүмәт агентлығы, Ксения Калинина/.
Башҡортостанда автомобиль йөрөтөүселәрҙе тикшереү бара. Авдон — Подымалово республика трассаһының 54-се километрында, Өфө — Мәскәү федераль автомобиль юлында, Өфө районы менән сиктә һәр водитель менән мәғлүмәт-аңлатыу эштәре алып барыла. Был хаҡта Instagram сайтында төбәктең баш дәүләт автоинспекторы Динар Ғилметдинов хәбәр итте.
«Әлеге сара йыш осраған юл хәрәкәте ҡағиҙәләрен боҙоуҙарҙы асыҡлау өсөн уҙғарыла, — тип билдәләне ул. — Әгәр ҙә ҡағиҙә боҙоу осрағы булһа, водитель административ язаға тарттырыла».
Ведомство етәксеһе ошо тикшереүҙәрҙе аңлап ҡабул итеүҙәрен һораны, сөнки һәр туҡтатыуҙың маҡсаты — аварияларға юл ҡуймау, кешеләрҙең ғүмерен һәм сәләмәтлеген һаҡлап ҡалыу.
Республика юлдарында тикшереүҙәр ай аҙағына тиклем дауам итә.


text:
Ҡоторған кейектәр малдарға һөжүм итә
Иглин районы Оло Ҡарамалы ауылында ҡоторған төлкө малға һөжүм итә, бер һыйырҙы тешләп өлгөрә. Ауыл халҡы йыртҡысты тотоп яндыра. Унан зарарланған малды ла үлгәс яндыралар.
Һыйырҙан ҡоторған йәнлектәрҙән хитланһа, кешеләр ағастар япраҡланғас талпандарҙан яфалана башлай. Әле ҡала ерҙәрендә урмандарҙы, парк-скверҙарҙы талпандарға ҡаршы эшкәртеү башланды.
Республикала талпандарҙың әүҙем осоро оҙаҡ һаҡлана, уларҙы август-сентярь айҙарында ла эләктерергә мөмкин. Шул уҡ ваҡытта төбәктә энцефалит хәүефе лә ҙур, ә санитар таҙартыу ҡала халҡын бөжәктәрҙән аралай.


text:
Башҡортостанда иң яҡшы 50 күп фатирлы йорт билдәләнде Фото: Олег Яровиков
Башҡортостанда иң яҡшы 50 күп фатирлы йорт билдәләнде
Башҡортостанда иң яҡшы 50 күп фатирлы йорт билдәләнде Фото: Олег Яровиков
ӨФӨ, 2016 йыл, 17 май. /«Башинформ» мәғлүмәт агентлығы, Галина Бахшиева/.
2015 йыл йомғаҡтары буйынса Башҡортостанда «Иң яҡшы күп фатирлы йорт» республика конкурсына йомғаҡ яһалды. Төбәктәге 50 күп фатирлы йорт иң яҡшыһы тип танылды.
Конкурс еңеүселәре Башҡортостан Торлаҡ-коммуналь хужалыҡ министрлығының дипломдары һәм 100 мең һум аҡса менән бүләкләнә. Аҡсалата премияны күп фатирлы йортто һәм ошо йорттоң мөлкәте составына ингән ер участкаһын ҡарауға, шулай уҡ 10 процентҡа тиклемге өлөшөн күп фатирлы йорт советы рәйесенә йәки торлаҡ милекселәре ширҡәте рәйесенә премия итеп бирергә мөмкин.
Конкурс кешеләргә уңайлы йәшәү шарттары булдырыу һәм торлаҡ фондын төҙөкләндереүҙә әүҙем ҡатнашыусыларҙың башланғыстарына ярҙам итеү өсөн Башҡортостан Башлығы Рөстәм Хәмитов тәҡдиме буйынса йыл һайын уҙғарыла.
Сараның ойоштороусыһы — республика Торлаҡ-коммуналь хужалыҡ министрлығы.


text:
Фото:
Етем балаларға һөнәри белем биреү өҫтөнлөклө йүнәлеш буласаҡ
Фото:
Башҡортостан Республикаһы Хөкүмәте йортонда БР Хөкүмәте Аппаратының мәғариф һәм фән бүлеге мөдире Альберт Ҡорманов етәкселегендә республиканың балалар йорттарынан сығыусыларҙы һөнәри белем биреү учреждениеларына урынлаштырыу мәсьәләһе буйынса кәңәшмә үткәрелде.
Кәңәшмәгә БР Мәғариф министрлығының профессиональ белем биреү бүлектәре начальниктары, етем һәм ата-әсә ҡарауынан мәхрүм ҡалған балалар өсөн дәүләт учреждениелары директорҙары саҡырылды.
«Балалар йорттары һәм уларҙа тәрбиәләнеүселәр проблемаларын хәл итеүгә республика етәкселеге тарафынан ҙур иғтибар бүленә. Етем һәм ата-әсә ҡарауынан мәхрүм ҡалған балаларҙың хоҡуҡтарын һәм законлы мәнфәғәттәрен яҡлау мәсьәләләре күптән түгел Башҡортостан Хөкүмәте ултырышында тикшерелде, унда БР Хөкүмәте Премьер-министры Раил Сарбаев был категория балаларҙы интернаттан сыҡҡас мотлаҡ күҙәтеүгә алыуҙы тәьмин итеүҙә башҡарма власть органдарының ведомство-ара эш итеүен көсәйтеү кәрәклеген һыҙыҡ өҫтөнә алды», – тип билдәләне Альберт Ҡорманов.
Республикала, ҡыҙғанысҡа ҡаршы, мәктәпте тамамлаусы бер бала ла урта махсус йәки юғары уҡыу йортона барырға планлаштырмаған балалар йорттары бар, тип айырып билдәләнде. «Ҡайҙа булһа ла урынлаштырылһа, булды» принцибынан сығып эш иткән бындай ҡарашты мотлаҡ ҡайтанан ҡарарға кәрәк. Балалар йорттары хакимиәттәре эшмәкәрлегенең төп йүнәлештәренең береһе булып тәрбиәләнеүселәрҙә ныҡлы тормош позицияһы, аҙаҡтан хеҙмәт баҙарында уларҙың талап ителеүен тәьмин итерлек һөнәри белем алыу кәрәклеген аңлау тәрбиәләү торорға тейеш. Бөгөн республикала йәштәребеҙ бөтә кимәлдәрҙә лә сифатлы белем алыу мөмкинлегенә эйә булһын өсөн күп эшләнә. Был процестан етем балалар ситтә ҡалмаҫҡа тейеш. Етмәһә, дәүләт тарафынан улар өсөн урта махсус һәм юғары уҡыу йорттарына ингәндә махсус льготалы шарттар ҡаралған.
Фекер алышҡандан һуң кәңәшмәлә ҡатнашыусылар алдына тәғәйен бурыс ҡуйылды – балалар йорттарынан сығыусыларҙың шәхси һәләттәрен һәм мөмкинлектәрен иҫәпкә алып, уларҙың барыһын да профессиональ белем биреү учреждениеларына уҡырға индереүҙе тәьмин итергә.
БР Мәғариф министрлығына балалар йорттары етәкселәренә уҡыусыларға һөнәри йүнәлеш биреү мәсьәләһендә ойоштороу һәм мәғлүмәт ярҙамы күрһәтергә йөкмәтелде.


text:
«Байтул Мал» фонды яңы социаль акциялар әҙерләй
24 ғинуарҙа Башҡортостандың социаль учреждениеларында тәрбиәләнеүселәр араһында «Күңелле старттар – ҡыш 2013» хәйриә спартакиадаһы үтә. Ярыштар спортты һәм сәләмәт йәшәү рәүешен популярлаштырыу, бала йорттарында һәм социаль учреждениеларҙа тәрбиәләнгән балалар өсөн дуҫтарса мөхит булдырыу маҡсатында үткәрелә. Ойошторусылар булып Ислам университеты ярҙамында БР Мәғариф министрлығы менән берлектә «Байтул Мал» фонды сығыш яһай.
Фонд директоры Артур Насибуллов хәбәр итеүенсә, был йылдың беренсе декадаһына планлаштырылған берҙән-бер сара түгел. Шулай итеп, март башында БР Йәштәр сәйәсәте һәм спорт министрлығы ярҙамында Футбол һәм мини-футбол федерацияһы менән берлектә «Байтул Мал» фонды бала йорттарында һәм социаль учреждениеларҙа тәрбиәләнеүселәр араһында мини-футбол буйынса «Алтын бутсы» тип аталған сираттағы турнир ойошторорға планлаштыра.
Март уртаһында Өфөнөң бала йорттарының береһендә социаль йорттарҙа тәрбиәләнгән ҡыҙҙар араһында йорт хужалығы буйынса «Хужабикә» конкурсы үтәсәк.
Шулай уҡ «Яҡшы әйберҙәр – яҡшы кешеләргә» проекты сиктәрендә ғинуар аҙағында аҙ тәьмин ителгән, күп балалы, социаль яҡланмаған ғаиләләр өсөн әйберҙәр ҡабул итеү пунктын асыу планлаштырыла. Ул Менделеев урамы, 221/1 адресы буйынса ойоштороласаҡ.
Тулыраҡ мәғлүмәт алыу өсөн телефон: (347) 275-95-09.


text:
«Ҡандракүл» тәбиғәт паркы ял итеүселәрҙең һаны буйынса рекорд ҡуйҙы
ӨФӨ, 2016 йыл, 8 август. /«Башинформ» мәғлүмәт агентлығы, Әлим Фәйезов/.
Башҡортостандың Туймазы районында урынлашҡан «Ҡандракүл» тәбиғәт паркы «Республиканы ас» проекты сиктәрендә егерме туристик объект иҫәбенә инде.
Тәбиғәт паркы хакимиәте мәғлүмәттәре буйынса, июнь айында күл буйында 13,5 мең, июлдә иһә 55,5 меңдән ашыу кеше ял иткән. Парк хеҙмәткәрҙәре контроль-үткәреү пункттарында тап шунса ял итеүселәрҙе теркәгән. Был рекордлы һан, сөнки былтыр бында 46 мең кеше килгән.
Күл буйында, туймазыларҙан тыш, Башҡортостан һәм Татарстан, Ырымбур һәм Һамар өлкәләре халҡы ял итә. Хатта сит илдәрҙән дә килеүселәр бар, тип хәбәр иттеләр муниципалитет хакимиәтендә.


text:
Өфөлә медицина хеҙмәткәрҙәрен һөнәри байрамдары менән ҡотланыларФото: Олег Яровиков
Өфөлә медицина хеҙмәткәрҙәрен һөнәри байрамдары менән ҡотланылар
Өфөлә медицина хеҙмәткәрҙәрен һөнәри байрамдары менән ҡотланыларФото: Олег Яровиков
ӨФӨ, 2016 йыл, 16 июнь. /«Башинформ» мәғлүмәт агентлығы, Әлим Фәйезов/.
«Башҡортостан» дәүләт концерт залында Медицина хеҙмәткәрҙәре көнөнә арналған тантана уҙҙы.
Республика Хөкүмәте Премьер-министры урынбаҫары Салауат Сәғитов һаулыҡ һаҡлау ветерандарын, ойоштороусыларҙы, табиптарҙы, шәфҡәт туташтарын һөнәри байрамдары менән ҡотланы. Хәлде мөғжизәле көскә эйә технологиялар, ҡиммәтле ҡорамалдар түгел, белемле, тәжрибәле, мәрхәмәтле табиптар ғына яҡшырта ала, тип билдәләне ул.
Вице-премьер һаулыҡ һаҡлау өлкәһендәге иң яҡшы белгестәрҙе «Башҡортостандың атҡаҙанған табибы» тигән маҡтаулы исем менән бүләкләне.
Тантана барышында һаулыҡ һаҡлау министры Әнүәр Бакиров медицина хеҙмәткәрҙәрен «Рәсәйҙең һаулыҡ һаҡлау отличнигы» билдәһе һәм Башҡортостан Һаулыҡ һаҡлау министрлығының Почет грамотаһы менән бүләкләне һәм һайлаған һөнәрҙәренә тоғро ҡалғандары өсөн рәхмәт әйтте.
Һуңынан байрам уңайынан концерт булды, тип хәбәр иттеләр республика Һаулыҡ һаҡлау министрлығының матбуғат хеҙмәтендә.


text:
Башҡортостан Президенты: «Кешеләр менән осрашырға кәрәк, ә кабинеттарҙа ултырырға түгел»
— Власть, бизнес һәм йәмәғәтселек хәҙерге һәм күптәнге экологик проблемаларға әүҙем иғтибар итә башланы, — тип билдәләне Башҡортостан Президенты Рөстәм Хәмитов, үткән Тирә-яҡ мөхитте һаҡлау йылына йомғаҡ яһап.
Республика етәксеһе шишәмбе БР Дәүләт Йыйылышы – Ҡоролтай депутаттарына 2013 йыл йомғаҡтары буйынса БР Хөкүмәте отчетын уҡып ишеттерҙе.
Уҙған йыл ваҡиғалары мәсьәләләр төркөмөн асыҡланы ла инде, «шул иҫәптән предприятиелар хужаларының, власть структураларының республика халҡын һәм йәмәғәтселекте яңы төҙөлөштәр, пландар, эштәр тураһында мәғлүмәтте үҙ ваҡытында һәм дөрөҫ еткерә белмәүҙәре тураһында», тип билдәләне Башҡортостан Президенты.
— Мәғлүмәти ябыҡлыҡ «Кроношпан» ағас эшкәртеү предприятиеһы төҙөлөшө менән мәсьәләлә көсөргәнештең киңәйеүенә килтерҙе. Кешеләргә был проекттың мөһимлеген еткермәнеләр, уның асылын асып бирмәнеләр, ябай әйберҙәрҙе аңлатманылар. Һөҙөмтәлә инвестор ҙа, власть та протест алды. Былай эшләргә ярамай! Кешеләр менән осрашырға кәрәк, ә кабинеттарҙа ултырырға түгел! Кеше мәнфәғәттәре ҡағылған бөтә мәсьәләләр ҙә киң йәмәғәт тикшереүенә сығарылырға тейеш, — тип һыҙыҡ өҫтөнә алды Рөстәм Хәмитов.


text:
Республикала социаль һөҙөмтәлелек конкурсының төбәк этабы башланды
Башҡортостанда «Рәсәй юғары социаль һөҙөмтәлелек ойошмаһы» федераль конкурсының төбәк этабы үткәрелә. БР Сәнәғәт һәм инновацион сәйәсәт министрлығынан хәбәр итеүҙәренсә, 15 июлгә тиклем комиссия ҡабул ителгән заявкаларҙы ҡараясаҡ. Конкурстың төбәк этабында еңеүселәр сентябрҙә билдәле буласаҡ. Артабан улар федераль конкурста ҡатнаша ала.
Йәмәғәтселек иғтибарын предприятиеларҙың социаль һөҙөмтәлелегенә йәлеп итеү, иң яҡшы компанияларҙың тәжрибәһен йәйелдереү бәйгенең төп маҡсаты булып тора. Конкурс йыл һайын үткәрелә, унда ҡатнашыу – бушлай.


text:
Башҡортостанда «Һылыуҡай-2016» матурлыҡ бәйгеһендә ҡатнашыусылар өсөн асыҡ тауыш биреү бара
ӨФӨ, 2016 йыл, 14 апрель. /«Башинформ» мәғлүмәт агентлығы, Ләйлә Аралбаева/.
«Һылыуҡай» республика матурлыҡ бәйгеһе финалына тиклем һанаулы ғына көндәр ҡалды. 19 апрелдә «Башҡортостан» дәүләт концерт залында иң сибәр башҡорт ҡыҙын һайлайҙар. «Бәйләнештә» социаль селтәрендә «Һылыуҡай»ҙың рәсми төркөмөндә ҡатнашыусылар өсөн асыҡ тауыш биреү бара, уның һөҙөмтәләре буйынса ҡыҙҙарҙың береһе тамашасылар һөйөүе призына лайыҡ буласаҡ.
Быйыл конкурста Башҡортостандың 10 район һәм ҡалаһынан 16 ҡыҙ ҡатнаша, улар араһында Магнитогорск, Мәскәү һәм Санкт-Петербургта уҙғарылған бәйге еңеүселәре бар. Әлеге ваҡытта ҡатнашыусылар хореографтар, уҡытыусылар етәкселегендә вокал, актерлыҡ оҫталығы, бейеү, визаж серҙәренә төшөнә.
«Гран-при яулау өсөн сәхнә мәҙәниәтенә эйә булыу, башҡорт халҡының традицияларын һәм ғөрөф-ғәҙәттәрен, әҙәби башҡорт телен белеү мөһим», — тип аңлатма бирҙеләр Республика халыҡ ижады үҙәгендә.
«Һылыуҡай» республика телевизион гүзәллек бәйгеһе 24-се тапҡыр ойошторола. Ошо йылдар эсендә конкурста 200-ҙән ашыу ҡыҙ ҡатнашты, уларҙың күбеһе телеиндустрия, реклама һәм модель бизнесында үҙ карьераһын дауам итте. Сараны ойоштороусылар — Башҡортостандың Мәҙәниәт министрлығы, Республика халыҡ ижады үҙәге һәм «Туған тел» телеканалы.


text:
Кушнаренкола ҡыйналған сабый вафат булды
Кушнаренко районында уллыҡҡа алынған 3 йәшлек сабыйҙың ғаиләләге балалар араһындағы үҙара низағ арҡаһында ҡыйналды.
Кушнаренко районында уллыҡҡа алған ғаиләлә өс йәшлек баланың үлеүенә республика властары ла иғтибар йүнәлтте. Башҡортостан хөкүмәте премьер-министры Раил Сарбаевтың ҡушыуы буйынса балаларҙы тәрбигә алыусы ғаиләләрҙә тикшереү башланды.
Бынан ары республиканың мәғариф министрлығы балаларҙың йәшәү шарттары тураһында мониторинг үткәреп ай һайын хөкүмәткә отчет менән сығасаҡ. Район етәкселәренә патронат һәм уллыҡа алған ғаиләләргә иғтибарҙы көсәйтеү тураһында хаттар ебәрелгән.


text:
Башҡорт-төрөк дуҫлығы йәмғиәте ойошторолдоФото: Олег Яровиков
Башҡорт-төрөк дуҫлығы йәмғиәте ойошторолдо
Башҡорт-төрөк дуҫлығы йәмғиәте ойошторолдоФото: Олег Яровиков
Өфөлә, Башҡортостан Республикаһының Ф. Ғәскәров исемендәге Дәүләт академия халыҡ бейеүҙәре ансамбле бинаһында Башҡорт-төрөк дуҫлығы йәмғиәтенең ойоштороу конференцияһы үткәрелде. Уның эшендә Башҡортостан һәм Төркиәнең власть органдары, йәмәғәтселек, эшлекле даирәләр вәкилдәре, билдәле фән, мәғариф һәм мәҙәниәт эшмәкәрҙәре ҡатнашты. Конференцияла ҡатнашыусыларға Башҡортостандың күп милләтле халҡы исеменән республика Президенты Мортаза Рәхимов тәбрикләү хаты ебәрҙе. Уны Башҡортостан Республикаһы Президенты ҡарамағындағы Дәүләт советнигы Сергей Лаврентьев уҡып ишеттерҙе.
"130-ҙан ашыу милләт тыныс һәм татыу йәшәгән республикабыҙ күршеләрсә изге мөнәсәбәттәргә һәр ваҡыт асыҡ. Беҙ Рәсәйҙең бөтә төбәктәре һәм 100-гә яҡын сит илдәр менән тығыҙ иҡтисади һәм мәҙәни мөнәсәбәттәр урынлаштырғанбыҙ, — тиелә, атап әйткәндә, тәбрикләүҙә. — Башҡортостан менән Төркиәне лә ижтимағи тормоштоң бөтә өлкәләрендә лә ныҡлы дуҫлыҡ һәм хеҙмәттәшлек ептәре бәйләй. Байтаҡ берлектәге перспективалы проекттар тормошҡа ашырыла”.
Башҡортостан Президенты, Башҡорт-төрөк дуҫлығы йәмғиәте эшмәкәрлеге Башҡортостан менән Төркиә халыҡтары араһындағы хеҙмәттәшлекте артабан үҫтереүгә этәргес бирәсәк, мәҙәниәтте, йолаларҙы һәм үҙенсәлектәрҙе һаҡлауға, хәҙерге глобалләштереү шарттарында милли-мәҙәни сәйәсәтте камиллаштырыуға булышлыҡ итәсәк, тигән ышаныс белдерҙе.
Төркиә Республикаһы менән Башҡортостан Республикаһы араһындағы хеҙмәттәшлек перспективалары тураһында Хөкүмәт Премьер-министры урынбаҫары, БР мәҙәниәт һәм милли сәйәсәт министры Илдус Илешев һөйләне. Был хеҙмәттәшлектең тарихи тамырҙары бөйөк мәғрифәтсе һәм шағир Мифтахетдин Аҡмулла һәм башҡорт автономияһына нигеҙ һалыусы, ғалим-шәрҡиәтсе Әхмәт-Зәки Вәлиди исемдәре менән бәйле булыуына күрһәтеп, ул күп йылдар инде республикалар араһында әүҙем сауҙа-иҡтисади мөнәсәбәттәр, төҙөлөш, нефтехимия, машиналар эшләү, ауыл хужалығы, ағас эшкәртеү, еңел һәм аҙыҡ-түлек сәнәғәте, сауҙа һәм эшҡыуарлыҡ өлкәһендә үҙ-ара файҙалы хеҙмәттәшлек үҫешеүен билдәләне.
Илдус Илешев фән, мәғариф һәм мәҙәниәт өлкәһендә мөнәсәбәттәрҙең үҫеше, Башҡортостан Республикаһының Төркиәләге Мәҙәниәт көндәренә әйләнгән һабантуйҙар, Истанбулда Башҡорт этнографияһы йорто асыу тураһында ла телгә алып уҙҙы.
Ойоштороу конференцияһында башҡа ҡатнашыусыларҙың сығыштарынан һуң Башҡорт-төрөк дуҫлығы йәмғиәтенең маҡсаттары һәм бурыстары тураһында ғариза проекты нигеҙ итеп ҡабул ителде. Ул конференция һайлаған редакция комиссияһы тикшереп еренә еткергәндән һуң гәзит биттәрендә баҫылып сығасаҡ. Һуңынан ойошманың 47 кешенән – Рәсәй һәм Төркиә граждандарынан торған Консультация советы һайланды.
Башҡорт-төрөк дуҫлығы йәмғиәте рәйесе итеп Илдус Илешев һайланды. Ойоштороу конференцияһында ҡатнашыусыларға ышаныс күрһәткәндәре өсөн рәхмәт белдереп, ул, яңы йәмәғәт ойошмаһы Башҡортостан һәм Төркиә халыҡтарының сәскә атыуына һәм прогресына булышлыҡ итәсәк, тигән ышаныс белдерҙе.


text:
шимбә, 21 гыйнвар 2017, Казан вакыты 09:26
Өфө ҡалаһы ҡала округы хакимиәте башлығы вазифаһына бәйге 27-се мартта буласаҡ. Ҡала шураһының яңы составының тәүге ултырышында шулай ҡарар ителде. 2-се марттағы һайлауҙа ҡала шураһына яңы депутаттар һайланғайны. 35 депутаттың 17-һе быға тиклемге саҡырылышта ла депутат булып эшләгәйнеләр. Шура рәйесе итеп ҡайтанан Ирек Ниғмәтуллин һайланды.
Ҡала мэры башлығына конкурс 27-се мартта буласаҡ. Уның һөҙөмтәләре билдәле булғанға тиклем хакимиәт башлығы вазифаһын ғәмәлдәге мэр Павел Качкаев биләйәсәк.


text:
Былтыр 82000 самаһы мигрант иҫәпкә ҡуйылды
Башҡортостан Республикаһы биләмәһендә 46 дәүләттән килгән сит ил граждандары эшләй.
Рәсәй Федераль миграция хеҙмәтенең БР буйынса идаралығынан хәбәр итеүҙәренсә, 2009 йылда республикала 82 меңдән ашыу мигрант миграция иҫәбенә ҡуйылды. Шул уҡ ваҡытта, тип билдәләнеләр ведомствола, миграция закондарын күҙәтмәгән өсөн административ хоҡуҡ тәртибен боҙоуҙар тураһында 66 меңгә яҡын протокол төҙөлдө. 67 миллион һумдан ашыуға штраф һалынды һәм республика бюджеты файҙаһына 65 миллион һумдан ашыу аҡса түләтелде.
2009 йылда ведомство хеҙмәткәрҙәре, Административ хоҡуҡ тәртибен боҙоуҙар кодексының 18.8 статьяһына ярашлы, инеү режимын боҙған өсөн (Рәсәй Федерацияһына инеү ҡағиҙәләрен йәки Рәсәйҙә йәшәү режимын боҙоу) 9563 сит ил кешеһен административ яуаплылыҡҡа тарттырҙы, был 2008 йылдағынан 13,4 процентҡа йәки 1127 кешегә күберәк. Ҡабул итеүсе яҡ булып торған Рәсәй граждандарына Административ хоҡуҡ тәртибен боҙоуҙар кодексының 18.9 статьяһы талаптарын боҙған өсөн 4157 административ протокол төҙөлдө. Был күрһәткес 2008 йылдағынан 155,7 процентҡа йәғни 2531 протоколға күберәк.
2009 йылда 838 сит ил гражданына ҡарата республиканың ҡала һәм район судтары тарафынан илдән ҡыуыу тураһында ҡарар ҡабул ителде. Был 2008 йылдағынан 44,5 процентҡа (580) күберәк.


text:
Торлаҡ төҙөлөшө программаһы торлаҡты арзан һәм уңайлы яһарға булышлыҡ итәсәк
Хәҙерге ваҡытта Башҡортостанда эшкәртелгән торлаҡ төҙөлөшө программаһы йорттарҙы сафҡа индереү күләмдәрен ярайһы уҡ арттырыуҙы ҡарай. Мәҫәлән, 2015 йылда — өс миллион, ә 2020 йылда биш миллион квадрат метрҙан ашыу торлаҡ сафҡа индерергә планлаштырыла. Бында индерелгән торлаҡтың күп өлөшө экологик яҡтан саф, энергия һөҙөмтәлелеге һәм арзан хаҡ талаптарына яуап биреүсе эконом-класс сегментында булырға тейеш.
Белгестәр баһалауынса, төҙөлөшкә инвестицияланған бер һум кәмендә дүрт һум килем килтерә. Тимәк, төҙөлөш эштәре күләменең үҫеүе һалым керемдәре артыуында ыңғай сағыласаҡ. Шул уҡ ваҡытта йорттарҙың уңайлылығы, торлаҡ фонды торошо, тораҡ пункттарының архитектура йөҙө яҡшырасаҡ.
2011-2015 йылдарға Республика маҡсатлы торлаҡ программаһы үҙ эсенә күп сараларҙы индерә. Улар иҫәбендә – ҡала төҙөлөшө һәм проект документацияһын әҙерләү, торлаҡ төҙөлөшө объекттарын ер участкалары менән тәьмин итеү. Был йүнәлештә эш алып барыла ла инде. Башҡортостанда 54 муниципаль райондың 27-һен территориаль планлаштырыу схемаһы, 12 ҡаланың, шулай уҡ муниципаль райондарҙың административ үҙәктәре булып торған 24 ауылдың генераль пландары эшләнгән. Программаны ғәмәлгә ашырыу осоронда республика һәм урындағы бюджеттарҙан ҡушма финанслау шарттарында бөтә территориаль берәмектәр өсөн яңы генераль пландар эшкәртеүҙе тамамларға планлаштырыла.
Башҡортостанда торлаҡ төҙөлөшөнә 28435 гектар дөйөм майҙан менән ер участкаһы бүлеү ҡаралған. Күрһәтелгән территорияларҙа 25204 мең квадрат метр самаһы торлаҡ төҙөләсәк, был билдәләнгән торлаҡ төҙөлөшө күләмдәрен ер участкалары менән тәьмин итергә мөмкинлек бирәсәк.


text:
Башҡортостанда балалары республикаға дан килтергән ата-әсәләрҙе бүләкләйәсәктәр Фото: Лариса Ветлугина коллажы
Башҡортостанда балалары республикаға дан килтергән ата-әсәләрҙе бүләкләйәсәктәр
Башҡортостанда балалары республикаға дан килтергән ата-әсәләрҙе бүләкләйәсәктәр Фото: Лариса Ветлугина коллажы
Балалары Башҡортостанға дан килтергән ата-әсәләрҙе «Ата-әсә ҡаһарманлығы» миҙалы менән бүләкләйәсәктәр. Төбәк наградалар исемлегенә «Ата-әсә ҡаһарманлығы» миҙалын индереү тураһында закон 10 июлдә уҙған БР Дәүләт Йыйылышы ултырышында ҡабул ителде.
«Башҡортостан Республикаһының дәүләт наградалары һәм почетлы исемдәре тураһында» законында үҙгәрештәргә ярашлы, миҙал Башҡортостан Республикаһына дан килтергән, ҡаһарманлыҡ күрһәткән, кеше ғүмерен ҡотҡарыу, законды, хоҡуҡ тәртибен һәм именлекте яҡлау буйынса, хеҙмәт бурыстарын үтәгәндә батырлыҡ ҡылған йәки ғилми, ижади, спорттағы йә иһә башҡа ижтимағи әһәмиәткә эйә булыусы эшмәкәрлегендәге айырым ҡаҙаныштарға эйә булған балалар тәрбиәләүсе ата-әсәләргә (балалыҡҡа алыусыларға, опекундарға, попечителдәргә) биреләсәк. Дәүләт наградаһы шулай уҡ өс йәки унан күберәк инвалид бала йә иһә алты һәм унан күберәк етем бала һәм ата-әсә ҡарауынан мәхрүм ҡалыусы балаларҙы балалыҡҡа алыусыларға тапшырыласаҡ.
Республика Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, «Ата-әсә ҡаһарманлығы» миҙалы менән бүләкләүҙе наградлауға күрһәтелгәндерҙең йәшәү урыны буйынса муниципалитеттар, улар эшләгән ойошмаларҙың хеҙмәткәрҙәр коллективтары йәки улар ҡатнашҡан ижтимағи берләшмәләр юллаясаҡ. Үтенес ҡағыҙҙы БР Президенты ҡарамағындағы Дәүләт наградалары буйынса комиссия тикшереүенә йүнәлтеләсәк. Бүләкләү тураһында ҡарарҙы республика башлығы ҡабул итәсәк.


text:
Стәрлетамаҡта «Торлаҡ өлкәһендә хоҡуҡи көйләү проблемалары» Бөтә Рәсәй конференцияһы башланды Фото: Олег Яровиков
Стәрлетамаҡта «Торлаҡ өлкәһендә хоҡуҡи көйләү проблемалары» Бөтә Рәсәй конференцияһы башланды
Стәрлетамаҡта «Торлаҡ өлкәһендә хоҡуҡи көйләү проблемалары» Бөтә Рәсәй конференцияһы башланды Фото: Олег Яровиков
ӨФӨ, 2015 йыл, 10 март. /«Башинформ» мәғлүмәт агентлығы, Розалиә Вәлиева/.
Стәрлетамаҡ хакимиәтендә Рәсәй Юристары ассоциацияһы көндәре сиктәрендә «Торлаҡ өлкәһендә хоҡуҡи көйләү проблемалары» Бөтә Рәсәй конференцияһы башланды.
Стәрлетамаҡҡа эш сәфәре менән «Торлаҡ-коммуналь хужалыҡты үҙгәртеп ҡороуға булышлыҡ итеү фонды» дәүләт корпорацияһының күҙәтеү советы рәйесе Сергей Степашин һәм Торлаҡ-коммуналь хужалыҡ фондының генераль директоры Константин Цицин килде.
Конференцияла ҡатнашыусылар төбәктә Торлаҡ-коммуналь хужалыҡ фонды тарафынан финансланған граждандарҙы авария хәлендәге торлаҡтан күсереү һәм күп фатирлы йорттарҙы капиталь ремонтлау программаларын ғәмәлгә ашырыу мәсьәләләре буйынса эш кәңәшмәһе үткәрәсәк.
Бынан тыш, улар авария хәлендәге торлаҡта йәшәүселәрҙе күсереү өсөн тәғәйенләнгән күп фатирлы йортто, өлгөлө йортто ҡараясаҡ һәм «ЖЕКА» онлайн-уйынында ҡатнашыусы 33-сө мәктәп уҡыусылары менән осрашасаҡ.


text:
Баш ҡалала август айындағы рекордтар 2010 йылдағы иң юғары һауа температураһына етмәне Фото: Олег Яровиков
Баш ҡалала август айындағы рекордтар 2010 йылдағы иң юғары һауа температураһына етмәне
Баш ҡалала август айындағы рекордтар 2010 йылдағы иң юғары һауа температураһына етмәне Фото: Олег Яровиков
ӨФӨ, 2016 йыл, 5 сентябрь. /«Башинформ» мәғлүмәт агентлығы, Ольга Мортазина/.
Өфөлә август айындағы рекордтар 2010 йылдағы иң юғары һауа температураһына етмәне. Синоптиктар ағымдағы йылдың иң йылы айына йомғаҡ яһаны. «Өфө-Дим» метеостанцияһы мәғлүмәттәре буйынса, һигеҙ тапҡыр иң юғары һауа температураһы теркәлгән, әммә 2010 йылдың 12 авгусында күҙәтелгән рекордҡа — +37,3 градусҡа етмәгән.
1-26 августа Уралда 30-35 градус эҫе булды. Һуңғы биш көндә температура 15-24 градусҡа тиклем төштө.
Дөйөм алғанда, республикала яуым-төшөмгә ҡытлыҡ күҙәтелде — бөтәһе норманан 39 процент. Ҡайһы бер төбәктәрҙә, мәҫәлән, Үрге Йәркәйҙә, Архангелдә яуым-төшөм бик аҙ теркәлгән. Шулай ҙа көнсығыш һәм төньяҡ райондарҙа норманың 80-130 проценты яуған.
Августа республиканың көнсығышында көслө йәшендәр булды. Йылайыр районының «Кананикольск» метеостанцияһында йәшендең дөйөм дауамлылығы — 44 сәғәт 38 минут, «Учалы» станцияһында 40 сәғәт 27 минут тәшкил иткән.


text:
Фото:
Өфө районында “Матбуғат байрамы” үтте
Фото:
Бөгөн Өфө районының Алексеевка ауылында “Матбуғат байрамы” үтте, уны БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, Башҡортостандың Журналистар союзы һәм “Берҙәм Рәсәй” партияһының төбәк бүлексәһе ойошторҙо.
“Матбуғат байрамы”нда БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ, Башҡортостан Журналистар союзының үҙәк зона берләшмәһен тәшкил иткән райондар (Бөрө һәм Благовещен ҡалалары, Ауырғазы, Архангел, Иглин, Ҡырмыҫҡалы, Нуриман, Өфө, Шишмә райондары) хакимиәттәре вәкилдәре, мәктәп директорҙары, балалар баҡсалары, элемтә бүлексәләре мөдирҙәре ҡатнашты.
Шулай уҡ “Матбуғат байрамы”на БР Федераль почта элемтәһе идаралығы – “Рәсәй почтаһы” федераль дәүләт унитар предприятиеһы филиалы вәкилдәре, республика гәзит һәм журналдары, ҡала, берләшкән һәм район киң мәғлүмәт саралары мөхәрририәттәре етәкселәре, партнерҙар килгән. Журналистар форумында өс йөҙҙән ашыу кеше ҡатнашты.
Сараның төп маҡсаты – халыҡҡа Башҡортостанда сығарылған күп һанлы матбуғат баҫмалары хаҡында мәғлүмәт биреү, яҙылыусылар һанын арттырыуға булышлыҡ итеү. Мәҙәниәт йортонда гәзит һәм журналдарға яҙылыу алып барылды. Һәр бер яҙылыусыға иҫтәлекле бүләктәр бирелде. Әйткәндәй,“Уфимские нивы” гәзите мөхәрририәте стенды ҙур ҡыҙыҡһындырыу уятты. Район тормошо, уның халҡы тураһында мәғлүмәт бай ҙа, фәһемле лә ине.
Күргәҙмә менән БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ начальнигы Эдуард Юлдашев, Өфө районы муниципаль районы башлығы Владимир Незнанов танышып сыҡты.
— Күргәҙмә матур биҙәлгән, йөкмәткеле , — тине Эдуард Юлдашев. — республика полиграфия тарихы ла бай бит. Шуға ла беҙ республикала полиграфия музейы ойошторорға планлаштырабыҙ.
Идаралыҡ начальнигы бөгөнгө матбуғат байрамына иң ҙур берләшмә вәкилдәре йыйылыуын әйтеп үтте. Гәзит- журналдарға яҙылыу кампанияһы иҡтисади көрсөк шарттарында бара, редакциялар өсөн стратегик бурыс – тираждарҙың кәмеүенә юл ҡуймау, тине ул.


text:
Бер айҙа республикала инфляция 0,7 процент тәшкил иткән
ӨФӨ, 2015 йыл, 7 август. /«Башинформ» мәғлүмәт агентлығы, Артур Басиров/.
Июлдә Башҡортостанда инфляция 0,7 процент тәшкил иткән. Росстат төбәк бүлексәһенең отчетына ярашлы, ағымдағы йылдың ете айында төбәктә ҡулланыусыларҙың хаҡтары 8,2 процентҡа артҡан. Алдағы айҙа был күрһәткес 7,4 процент булған.
Башҡортостанстат мәғлүмәттәре буйынса, республикала йыллыҡ инфляция 14,3 процент кимәлендә. Рәсәй буйынса был күрһәткес 15,6 процент тәшкил итә. Июлдә картуфҡа, кишергә, һарымһаҡҡа (11,5-25,0 процентҡа), алмаға (7,0), сәйгә, шәкәргә, онға, кәнфиткә, туңдырмаға (1,1-3,5), әфлисунға (26,7) хаҡтарҙың артыуы теркәлгән. Шул уҡ ваҡытта сөгөлдөр, кәбеҫтә, помидор һәм ҡыяр (12,0-39,8 процентҡа), лимон, виноград, банан (9,9-19,9), шулай уҡ йомортҡа (5,2) һәм ярмалар (1,9-2,6) арзанайған.
Тәмәке 5,2 процентҡа, яңы сит ил автомобилдәре — 3,9, бензин — 2,3, балалар кейеме 2,4 процентҡа ҡиммәтләнгән. Миҙгелле өҫ һәм аяҡ кейемдәренә, төҙөлөш материалдарына, көнкүреш техникаһына, компьютерҙарға, элемтә сараларына һәм алтын биҙәүестәргә хаҡтарҙың төшөүе күҙәтелә.


text:
Фото:
Стәрлетамаҡ вахтасылары менән автобус Һамар өлкәһендә аварияға эләккән
Фото:
Фажиғә 17 июлдә төнөн булып үткән, тип хәбәр итә REGNUM-ВолгаИнформ мәғлүмәт агентлығы. М-5 автотрассаһының 955-се километрында «Тойота-Королла»ның водителе машинаға идара итеүҙе юғалтып, юлдың ҡаршы яҡҡа хәрәкәт иткән яғына сыға һәм «Сетра» автобусы менән бәрелешә. Автобус вахтанан Тула ҡалаһынан Стәрлетамаҡҡа 45 кешене алып ҡайтып барған була. Юл-транспорт һәләкәте һөҙөмтәһендә сит илдә етештерелгән машина водителе һәм пассажир алған йәрәхәттәрҙән урында йән биргән. Автобус водителе һәм уның пассажирҙары зыян күрмәгән. Әлеге мәлдә тикшереү алып барыла.


text:
Силәбелә башҡорт «төньяҡ амурҙары»ның береһенә мемориаль таҡтаташ астылар
ӨФӨ, 2014 йыл, 14 октябрь. /«Башинформ» мәғлүмәт агентлығы, Ләйлә Аралбаева/.
Силәбелә Рафаэль Бакировтың шәхси йортоноң алғы яғында «Электрометаллург» баҡсаһында тантаналы рәүештә дүртенсе башҡорт полкы старшинаһы Аҫылғужа Бакировҡа мемориаль таҡтаташ астылар. Ул 1812 йылғы Ватан һуғышында Парижға барып еткән һәм рус ғәскәре башлығы Михаил Кутузовтың хөрмәтенә һәм маҡтау һүҙҙәренә лайыҡ булған полктарҙың береһе була.
Яугирҙың нәҫеле – отставкалағы подполковник, ҡораллы көстәр ветераны Рафаэль Бакировтың әйтеүе буйынса, мемориаль таҡтаташ ҡуйыу – ул «төньяҡ амурҙарын» хөрмәт итеү һәм улар менән ғорурланыу.
— Йәштәребеҙҙең үҙ тарихын белмәүҙәре өсөн миңә ҡыйын. Сөнки Силәбе өлкәһенән башҡорт атлы полктары ойошторолған, улар Ватанын яҡлап француздарға ҡаршы батырҙарса алышҡан, —тине Рафаэль Бакиров.
Тантаналы сарала Башҡортостан Республикаһының Силәбе өлкәһендәге рәсми вәкиле Амур Хәбибуллин, йәмәғәтселек, уҡытыусылар һәм дин әһелдәре, шулай уҡ Ҡоншаҡ районының Һары урта мәктәбе кадеттары ҡатнашты.
Старшина Аҫылғужа Бакировҡа мемориаль таҡтаташ асыу – ул ҡала өсөн бик мөһим ваҡиға, тип билдәләне Амур Хәбибуллин. Уның әйтеүе буйынса, Аҫылғужа Бакировтың Башҡортостанда тыуыуына ҡарамаҫтан, ул Көньяҡ Урал башҡорттарынан йыйылған полк менән командалыҡ иткән. Батыр башҡорт яугирҙарын иҫкә алып доға уҡынылар. Сараға йыйылғандар Аҫылғужа Бакировтың мемориаль таҡтаташына сәскәләр һалды, тип хәбәр итте Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров.


text:
Башҡорт-ҡытай дуҫлығы йәмғиәте теркәлгән
Ошо көндәрҙә “Башҡорт-ҡытай дуҫлығы йәмғиәте” төбәк йәмәғәт ойошмаһы теркәлеү тураһында танытма алды. Уны ойоштороуҙа фән, мәҙәниәт, йәштәр һәм ветерандар йәмәғәтселеге вәкилдәре, шулай уҡ Башҡортостан Республикаһының йәмәғәт учреждениелары һәм ойошмалары ҡатнашҡан. Рәсәй һәм Ҡытай халҡы дуҫлығын, хеҙмәттәшлеген арттырыу, сәйәси, иҡтисади һәм мәҙәни кимәлдә башҡорт-ҡытай хеҙмәттәшлегенең яңы мөмкинлектәрен асыу, шулай уҡ Башҡортостан Республикаһы һәм Ҡытай халыҡ республикаһы гражданлыҡ ойошмалары араһындағы диалогҡа булышлыҡ итеү, сәйәсәт, иҡтисад, фән һәм мәҙәниәт өлкәһенең күренекле эшмәкәрҙәрендә Ҡытайға ҡарата ҡыҙыҡһыныу уятыу кеүек мәсьәләләр йәмғиәттең төп маҡсаты һанала.
Дуҫлыҡ мөнәсәбәттәрен үҫтереү һәм ике яҡҡа ла отошло хеҙмәттәшлек, партнерлыҡ әлеге мәлдә Рәсәйҙең тышҡы сәйәсәтенең стратегик йүнәлеше һәм илдәрҙең артабанғы үҫешенең төп шарты булып тора. Был йүнәлештә ике ҡеүәтле ил – Ҡытай менән Рәсәйҙең һәм, әлбиттә, Рәсәй Федерацияһы субъекты булған Башҡортостан менән Ҡытай Халыҡ Республикаһы төбәктәренең төбәк-ара мөнәсәбәттәре булдырылыуы ҙур роль уйнай.
Билдәләнгән маҡсаттарға өлгәшеү өсөн Йәмғиәт рәсәй-ҡытай мәсьәләләренә арналған төрлө саралар ойошторорға, төбәк, милли һәм халыҡ-ара кимәлдәге проекттарҙа ҡатнашырға, шул иҫәптән ижтимағи-сәйәси саралар һәм осрашыуҙар ойошторолғанда, киң мәҙәни хеҙмәттәшлеккә иғтибар бирергә һәм бәйләнеште артабан үҫтерергә, төрлө ойошмалар араһындағы тәжрибә уртаҡлашыуға юл һалырға ниәтләнә.
Белешмә
Хәҙерге ваҡытта Башҡортостан Республикаһы менән Хэйлунцзян, Ляонин провинциялары араһында төрлө өлкәлә хеҙмәттәшлек итеү тураһында һигеҙ килешеү төҙөлгән.
Иң күләмле тауар әйләнеше Башҡортостан менән Ҡытай араһында 2007 йылда күҙәтелгән. Ул 453,56 миллион АҠШ доллары менән иҫәпләнә. Экспорт күләме -385,32 млн. долл., импорттыҡы — 68,24 млн. долл.
Экспортланған продукция араһында органик химик берләшмәләр, шулай уҡ каучук, резина изделиелар айырым урын алып тора. Импорт структураһында иһә ҡорамалдар, көнкүреш техникаһы, электр машинаһы һәм ҡорамалдары күпселекте тәшкил итә.
2008 йылда Башҡортостан менән Ҡытайҙың тышҡы сауҙа бәйләнешендә әүҙем ҡатнашыусы экспортлаусы предприятиелар исемлегендә: «Стәрлетамаҡ нефтехимия заводы», «Өфө НЭЗ», «Салауатнефтеоргсинтез», «Синтез-Каучук»асыҡ акционерҙар йәмғиәттәре, «Транстерминал» яуаплылығы сикләнгән йәмғиәте һәм башҡалар. Предприятие-импортерҙар: «Көнсығыш арматура компанияһы» ЯСЙ, «Экспостек» ЯСЙ, «Серебряный город», «Химинторэкс», «Салаватстекло» һәм башҡалар.
Башҡортостан Республикаһында ҡытай компаниялары ҡатнашлығында ойошторолған 38 предприятие бар.


text:
Өфө әрмеләге ҡанунһыҙлыҡты бөтөрөүҙе талап итә
Учалы егете Радмир Сәғитовты әрмелә ҡыйнап үҙ-үҙенә ҡул һалыу хәленә еткергәндәр. Радмирҙы яҡлап Өфөлә урам йыйыны уҙғарыла.
Учалы егете Радмир Сәғитовты урыҫ булмаған өсөн туҡмағандармы. Новосибирскийҙа уҡып йөрөгән Учалы егете Радмир Сәғитовтың 20 йәше лә тулмайынса һәләк булыуы республика йәмәғәтселегендә Рәсәй әрмеһенә ҡарата нәфрәтте арттыра төштө. Рәсәй бөйөк дәүләт, уны сит дошмандарҙан һаҡлау- беҙҙең изге бурысыбыҙ тип илһөйәрлек тәрбиәләгән Башҡортостанда егеттәр хеҙәткә барыуҙы совет дәүерендәге кеүек үк оло мәртәбәгә һанай. Ә бына Радмирҙы ҡыйнап үҙ-үҙенә ҡул һалыу хәленә еткергәндән һуң республика йәмәғәтселеге араһында ниндәй дәүләтте кемдән һаҡлайбыҙ һуң тигән һорау тыуа. Иң аяныслыһы шунда, әрмелә туҡмалғандар башлыса башҡорт һәм татар балалары. Күндәмдәр, ни ҡушһаң шуны тыңлайҙар тип маҡтай уларҙы хәрби часть етәкселәре. Федераль именлек органына ҡараған сик буйы ғәскәрҙәре етәксеһе урынбаҫары Владимир Стрельцов Өфөгә килеп Мортаза Рәхимов менән осрашҡанда, Башҡортостандан был ғәскәргә саҡырылған егеттәр һәр ваҡыт яҡшы хеҙмәт итә тип маҡтап ултырҙы.
Бына шулай, күндәм ауыл малайҙары, ә белеүебеҙсә, бәйләнеше һәм аҡсаһы булған ата-әсәләр малайҙарын хеҙмәттән алып ҡалырға тырыша, йыйын урыҫ араһында ике йыл кәмһетелеп йәшәй.
Радмир Сәғитов та ошондай хәлгә дусар булыу арҡаһында ғына йәшәй ҙә башламаҫ элек үҙ-үҙенә ҡул һалды. Ошо хәлдән һуң Бөтә донъя башҡорттары ҡоролтайы ниһайәт егеттәрҙе яҡлап бер аҙым яһарға ҡарар ҡылды. Иртәгә Өфөлә урам йыйыны уҙғарыла. Унда башҡорттар ҡоролтайына башҡа милләттәр ойошмалары, ижтимағи берлектәр ҙә ҡушыла. Йыйын Рәсәй оборона министрығынан әрмеләге ошондай ҡанунһыҙлыҡты бөтөрөүҙе талап итә.
Ошо көндәрҙә Башҡортостан егеттәрен яҙғы саҡырылышта йәнә Рәсәй әрмеһенә алып китеү башланды. Яҙын 6 мең 600 малай империя һаҡларға юллана. Башҡортостан хәрби комиссариаты үҙәк ҡушҡан һанды артығы менән үтәп йыл һайын хәрби округтан маҡтау ҡағыҙы ала. Бөтә донъя башҡорттары Ҡоролтайының йәштәр ҡанаты лидеры Тимур Лоҡманов ошоға ҡарата сәйер ҡарашта булыуын белдерә. Ни өсөн халҡы ике-өс тапҡыр артығыраҡ Мәскәү беҙҙең тиклем үк һанда һалдат бирмәй. Республика егеттәрҙе ҡырып-һепереп әрмегә оҙатып ниндәй файҙа күрә. Радмирҙың фәжиғәле һәләк булыуы бәлки һан һәм дан артынан ҡыуыуҙы бер-ни тиклем кәметергә булышлыҡ итер.
Радмирҙың башҡорт йәки татар улы булыуында түгел бында әтнәкә. Урыҫ өсөн ул бары национал. Урам йыйына шуға күрә башҡорт та, татар ҙа берҙәй сығырға тейеш.


text:
Өфөләрҙе «Быяла юлсы». 20 йыл үткәс» исемле кисәгә саҡыралар
ӨФӨ, 2016 йыл, 2 июнь. /«Башинформ» мәғлүмәт агентлығы, Ләйлә Аралбаева/.
3 июндә Өфө художество галереяһында «Башҡортостан-Синемастан» күргәҙмә-форумы барышында «Быяла юлсы». 20 йыл үткәс» исемле юбилей кисәһе уҙа. Сара Рәсәй киноһы йылына арнала.
Фильмдың премьераһынан һуң 20 йыл үткәс, уның авторҙары Булат Йосопов, Рияз Исхаҡов, төп ролдәрҙе башҡарыусылар Айсыуаҡ Йомағолов һәм Рушана Бабич, актерҙар Алмас Әмиров, Айрат Абушахманов, Рөстәм Хәкимов, Ирек Булатов үҙҙәренең ижад юлы хаҡында бәйән итәсәк. «Дуҫтарҙың осрашыу кисәһе 20 йыл элек Башҡортостандың профессиональ уйын киноһы барлыҡҡа килгән осорға алып ҡайтасаҡ. Ошо лирик фильмда беҙҙең, ул саҡтағы йәш кинематографтарҙың, өмөт-хыялдары сағыла», — тип һөйләй режиссер Булат Йосопов.
Юбилей кисәһенең маҡсаты — башҡорт киноһы тарихының мөһим мәлдәренә тамашасыларҙың иғтибарын йәлеп итеү, республика өсөн яңы мәҙәни традиция: лайыҡлы таҫмаларҙың ғүмерен оҙайтырға тәҡдим итеү.
«Быяла юлсы» — Булат Йосоповтың республикала профессиональ уйын киноһына башланғыс һалған диплом фильмы. Башҡортостан Кинематографистар союзының матбуғат секретары әйтеүенсә, фильм авторҙары — сценарист Айҙар Аҡманов, режиссер Булат Йосопов, оператор Рияз Исхаҡов, рәссам Владислав Байрамғолов дәүер рухын тотоп алып, тәрән мәғәнәле кино төшөргән. Йәш кинематографтарҙың хеҙмәтен республика етәкселеге юғары баһаланы, улар Шәйехзада Бабич исемендәге дәүләт йәштәр премияһына лайыҡ булды.
Кисә киске сәғәт 7-лә башлана.


text:
Төнъяҡ Кавказда хеҙмәт иткән яҡташтарыбыҙға гуманитар ярҙам күрһәтеләсәк
Тәүге мобил төркөм Төнъяҡ Кавказ хәрби округына киләһе аҙнала барасаҡ. Тәүге Мобил төркөм Моздоктағы уҡсылар полкында һәм Буйнакскийҙағы уҡсылар бригадаһында буласаҡ.
Республика хөкүмәте премьер-министры урынбаҫары Фидус Ямалтдинов әйтеүенсә, Грузия- Осетия бәрелешендә һәләк булған яҡташ һалдаттар ғаиләләлренә лә ярҙам күрһәтеләсәк. Дмитрий Берденконың әсәһенә, Артем Полушкиндың атаһына, Венер Шәһимәрҙәновтың ҡатынына 250-шәр мең, һәм әсәһенә 100 мең һум түләнәсәк.
Уларҙан тыш һуғышта йәрхәтләнгән Денис Стародубцев һәм Артем стодаға 100-әр, Айрат Уразбәхтин, Артур Хөсниәров һәм Рөстәм Лотфуллинға 50 шәр мең тапшырыласаҡ.
Көньяҡ Осетия һәм Абхазия бойондороҡһоҙлоғон таныуға саҡырып Рәсәй мосолмандары үҙәк диниә назараты рәйесе тәлғәт Тажетдин да белдереү яһаны. Ул барлыҡ мосолман ойошмаларын гуманиатр көрсөктә ҡаза күргән Осетиндарҙа ярҙам итергә өндәне.
Бөгөн Өфөнөң Ләлә мәсетендә мосолман руханиҙары йыйыны үтте. Унда тап ошо эштәрҙе ғәмәлгә ашырыу ҡаралды.


text:
Дмитрий Медведев балалар баҡсалары етешмәү проблемаһын хәл итергә саҡырҙы
Рәсәй Президенты Дмитрий Медведев Федераль Йыйылышҡа үҙенең йыллыҡ Мөрәжәғәтнамәһендә балалар баҡсаларында урындар етешмәү мәсьәләһен хәл итергә саҡырҙы. Дәүләт башлығы әйтеүенсә, быйыл йыл башына бөтә ил буйлап 1,684 миллион бала балалар баҡсаһына сиратта тора.
— Йыш ҡына был сиратҡа ата-әсә балаһы тыуғансы уҡ яҙылып ҡуя, — тине Президент. — Тап балалар баҡсаһында урындар етешмәү арҡаһында йәш ғаиләләр бала табыуҙан баш тарта йәки бер бала менән генә сикләнә.
Проблеманы хәл итеү өсөн, Дмитрий Медведев фекеренсә, беренсенән, иҫкеләрен реконструкцияларға һәм заманса талаптарға яуап биргән яңы балалар баҡсалары төҙөргә һәм уларға ярашлы биналарҙы бирергә кәрәк.
— Бында телгә алынған талаптар нигеҙле һәм тормошҡа ашырырлыҡ булырға тейеш, — тип иҫәпләй Президент. — Шулай уҡ мәктәпкәсә белем биреүҙең альтернатив формаларын, шул иҫәптән дәүләткә ҡарамаған белем биреү учреждениелары һәм ғаилә балалар баҡсалары системаһын яҡларға, бынан тыш, балалар баҡсаһына йөрөмәгән балалар өсөн дөйөм белем биреү мәктәптәренең мәктәпкәсә тиклемге төркөмдәрен булдырырға кәрәк.
Был проблема беҙҙең республика өсөн айырыуса көнүҙәк. Беҙҙә бөгөн 50 меңгә яҡын кеше балалар баҡсаһына сиратта тора. Уны хәл итеү өсөн 2011 йылда Башҡортостанда республика бюджетынан 2,5 миллиард һум самаһы аҡса бүлергә планлаштыралар. Был турала республика Президенты Рөстәм Хәмитов күп таҡырҙар телгә алды. Уның әйтеүенсә, республика район һәм ҡалалары хакимиәт башлыҡтары алдында ла балалар баҡсаларында урын етешмәүен ғаиләләргә айына ике-өс мең һум күләмендә матди пособие түләү юлы менән компенсациялау бурысы тора. Был, Рөстәм Хәмитовтың фекеренсә, ҙур булмаған ғаилә балалар баҡсалары ойоштороу мөмкинлеге бирәсәк. Дөйөм алғанда, Рөстәм Хәмитов әйтеүенсә, яҡындағы өс йылда Башҡортостанда мәктәпкәсә учреждениелар төҙөүгә һәм реконструкциялауға туғыҙ миллиард һум самаһы аҡса бүлергә планлаштырыла. Был балалар баҡсаһына сиратта тороусылар һанын 30-35 меңгә тиклем кәметергә ярҙам итәсәк.


text:
Мобилизацияға әҙерлек мәсьәләләре тикшерелде
1 октябрҙә Башҡортостан Республикаһы Президенты Мортаза Рәхимов Тулала мобилизацияға әҙерлек мәсьәләләре буйынса Бөтә Рәсәй кәңәшмәһе эшендә ҡатнашты.
Федераль башҡарма власть органдары етәкселәре һәм Рәсәй төбәктәре башлыҡтары ҡатнашлығындағы уҡыу-уҡытыу-мобилизация йыйыны Рәсәй Федерацияһы Президенты Хакимиәте етәксеһе Сергей Нарышкин рәйеслегендә үтте.
Илдәге мобилизацияға әҙерлек торошо һәм дәүләттең мобилизацион әҙерлеген күтәреү бурыстары уҡыу-уҡытыу- мобилизация йыйынындағы фекер алышыуҙа төп темалар булды.


text:
Башҡортостан вәкилдәре Татарстан мосолмандарының IV съезында ҡатнашты
Башҡортостан Республикаһы вәкилдәре Татарстан мосолмандарының IV съезында ҡатнашты. Республикабыҙҙан был форумға Рәсәй мосолмандарының Үҙәк Диниә назараты рәйесе Тәлғәт Тажетдин, БР мосолмандары Диниә назараты рәйесе, мөфтөй Нурмөхәмәт Ниғмәтуллин, БР мосолмандары Диниә назараты рәйесе урынбаҫары Әйүп Бибарсов, Мәрйәм Солтанова исемендәге мәҙрәсә директоры Илдар Малахов, «Ихлас» мәсете имам-хатибы Мөхәммәт Ғәлләмов һәм Октябрьский ҡалаһының имам-мөхтәсибе Рөстәм Шакиров барҙы.
Съезда шулай уҡ Рәсәйҙең төрлө төбәктәренән мосолман руханиҙары вәкилдәре ҡатнашты. Был сара сиктәрендә Рәсәй мосолмандарын берләштереү һәм махсус мосолман телеканалы булдырыу кеүек илебеҙ мосолмандары берләшмәһенең мөһим мәсьәләләре тикшерелде.


text:
Башҡортостандың сәнғәт оҫталары Рәсәй Президентының Волга буйындағы тулы хоҡуҡлы вәкиленең рәхмәт хаттары менән наградланды
Башҡортостандың сәнғәт оҫталары Рәсәй Президентының Волга буйы федераль округындағы тулы хоҡуҡлы вәкиленең рәхмәт хаттары менән наградланды. Дәүләт наградаларын алыусылар – Башҡортостандың Милли симфоник оркестры, Фәйзи Ғәскәров исемендәге дәүләт академия халыҡ бейеүҙәре ансамбле, «Арғымаҡ» этно-рок төркөмө, «Виктория» эстрада-спорт бейеүҙәре ансамбле (Нефтекама), Республика халыҡ ижады үҙәге, Башҡорт дәүләт филармонияһы солисы, ҡурайсы Азат Биксурин, «Девятов и К» һынлы сәнғәт оҫтаханаһы, «Ағиҙел» Башҡортостан художество промыслалары.
Наградлау тантанаһы 19 декабрҙә Башҡортостан Республикаһының Мәҙәниәт министрлығында үтте. Артистарға һәм коллектив етәкселәренә рәхмәт хаттарын республиканың мәҙәниәт министры вазифаһын ваҡытлыса башҡарыусы Камила Дәүләтова тапшырҙы.
Наградлау тантанаһы алдынан ул Башҡортостандың мәҙәниәт һәм сәнғәт вәкилдәренә наградаларҙың «Волга буйын асып» (Открой Приволжье) беренсе Волга буйы федераль округы сәнғәте фестивале һөҙөмтәләре буйынса тапшырылыуын билдәләне. Сәнғәт фестивале быйыл көҙ Мәскәүҙә үткәрелде һәм тәүгә Волга буйы федераль округының барлыҡ 14 төбәгенән иң яҡшы артистарҙы бер сәхнәлә йыйҙы. Фестивалдең гала-концерты 17 октябрҙә Дәүләт Кремль һарайында үтте.


text:
Башҡортостандан «Урал моңо-2010»да ҡатнашыусылар майҙа билдәле буласаҡ
«Урал моңо–2010» төрки йәштәрҙең халыҡ-ара музыкаль ижад конкурс-фестивалендә Башҡортостан Республикаһынан кем ҡатнашасағы тураһындағы мәсьәлә әлегә асыҡ ҡалды. Жюри ағзалары – Светлана Слягузова менән Урал Иҙелбаев — Өфөлә үткән беренсе һайлап алыу туры йомғаҡтарына ҡарап ошондай ҡарарға килде.
Хәтерегеҙгә төшөрәбеҙ, «Урал моңо-2010» фестивале Башҡортостан баш ҡалаһында III Бөтә донъя башҡорттары ҡоролтайына ҡарата саралар сиктәрендә 3-4 июндә үтәсәк.
Мәғлүм булыуынса, «Урал моңо» фестиваленә һәр ҡатнашыусы ил иң көслө һәм иң һәләтле башҡарыусыларын сығара. Шуға күрә халыҡ-ара кимәлдә үҙен һынап ҡарау теләген үтә ҡыйыуҙар ғына белдерә. Мәҫәлән, Башҡортостан буйынса һайлап алыу турына ун солист, бер дуэт һәм ике вокаль-инструменталь ансамбль заявка бирҙе. Улар Өфө, Ишембай, Туймазы ҡалаларынан һәм Әлшәй районынан.
Бөтә сығыштарҙы тыңлап ҡарағандан һуң, жюри күҙ уңында тотолған ҡатнашыусыларҙы әңгәмәләшеүгә саҡырҙы. Уларҙың һәр береһенә вокал сифатын һәм сығыштың үҙен яҡшыртыу буйынса мөһим тәҡдимдәр бирелде. Конкурсанттар үҙҙәре быны яҡшы билдә итеп ҡабул итте, улар барыһы ла Өфөлә май айында үтәсәк ҡабаттан һайлап алыу турына саҡырылды бит. Төрки телле илдәрҙең йәштәр берләшмәләре араһында иң көтөп алынған музыкаль ижад ваҡиғаларының береһендә республикабыҙ исеменән сығыш яһаясаҡ башҡарыусыларҙың исемдәре тап шул саҡта аталасаҡ.


text:
Рөстәм Хәмитов Башҡортостан халҡын Ураҙа байрамы менән ҡотланы
Башҡортостан Президенты Рөстәм Хәмитов республика халҡын изге Рамаҙан айы тамамланыуы һәм Ураҙа байрамы башланыуы менән ҡотланы. Үҙенең ҡотлауында төбәк башлығы, «был байрамда исламдың күп быуатлыҡ йолалары, уның юғары әхлаҡи идеалдары сағылдырыла», тип билдәләне. «Ураҙа байрамы изге айҙың төп ҡанундарын – рухи таҙарыныуҙы, тыныслыҡ һөйөүҙе һәм миһырбанлылыҡты, изге эштәр ҡылыуҙы кәүҙәләндерә. Бындай ҡиммәттәр барлыҡ дин вәкилдәре өсөн дә берҙәй яҡын һәм аңлашыла, тыныслыҡ һәм татыулыҡ нигеҙе булып хеҙмәт итә.
Республика мосолмандары конфессия-ара диалог төҙөүгә, дини берекмәләрҙең дәүләт власы органдары менән үҙ-ара мөнәсәбәттәрен киңәйтеүгә ҙур өлөш индерә. Ислам динен тотоусылар толерантлыҡ һәм башҡа диндәргә ихтирам идеяларын үҫтереүҙә, шулай уҡ дини экстремизмға, йәмғиәттә социаль афәттәрҙең таралыуына ҡаршы тороуҙа изге эштәр атҡара».
— Ураҙа байрамы барыбыҙға ла күңел тыныслығы һәм үҙ көсөбөҙгә ышаныс бүләк итһен, ижади хеҙмәт өсөн яңы көс-дәрт һәм илһам бирһен. Ихлас күңелдән һәр йортҡа һәм ғаиләгә йылылыҡ һәм шатлыҡ, татыулыҡ һәм изгелек, тыныслыҡ һәм именлек кереүен теләйем! — тип билдәләне ҡотлауында республика Президенты.


text:
Рөстәм Хәмитов Рәсәй Федераль таможня хеҙмәте коллегияһының күсмә ултырышында сығыш яһаныФото: Олег Яровиков
Рөстәм Хәмитов Рәсәй Федераль таможня хеҙмәте коллегияһының күсмә ултырышында сығыш яһаны
Рөстәм Хәмитов Рәсәй Федераль таможня хеҙмәте коллегияһының күсмә ултырышында сығыш яһаныФото: Олег Яровиков
ӨФӨ, 2015 йыл, 12 ноябрь. /«Башинформ» мәғлүмәт агентлығы, Александр Смирнов/.
12 ноябрҙә Конгресс-холда Башҡортостан Башлығы Рөстәм Хәмитов Өфөлә барған Рәсәй Федераль таможня хеҙмәте коллегияһының күсмә ултырышында сығыш яһаны.
– Бөгөн ҡатмарлы тышҡы сәйәси шарттарҙа Рәсәйҙең ЕвразЭС буйынса партнер илдәр менән иҡтисади интеграцияһы ҙур әһәмиәткә эйә. Һөҙөмтәле эшләүсе таможня хеҙмәте иҡтисадты яҡынайтыуҙа, сауҙа мөнәсәбәттәрен киңәйтеүҙә, инвестициялар йәлеп итеүсәнлекте күтәреүҙә мөһим роль уйнай, – тине Рөстәм Хәмитов.
Республика Башлығы һүҙҙәренсә, Рәсәйҙең Евразия һәм донъяуи иҡтисади киңлеккә интеграцияһы процесында төбәктәрҙең роле һиҙелерлек артты. Мәҫәлән, Волга буйы федераль округының тышҡы сауҙа әйләнешендә Башҡортостан өлөшөнә 20 процент, экспортта – 22, импортта 6 процент тура килә. Йыл һайын республиканан яғыулыҡ сәнәғәте (76 процент), химия һәм нефть химияһы (17), машиналар эшләү (23) продукцияһы экспортҡа оҙатыла. 2014 йылда республиканың тышҡы сауҙа әйләнеше 15 миллиард доллар самаһы тәшкил иткән.
– Ошо эште киңәйтеүҙә төбәктәге таможня хеҙмәттәре мөһим роль уйнай. Беҙҙең 400-ҙән ашыу хеҙмәткәр иҫәпләнгән таможня Волга буйы федераль округының уңышлы эшләгән таможнялары иҫәбенә инә. Быйыл туғыҙ айҙа республиканың таможня хеҙмәткәрҙәре федераль бюджетҡа 5 миллиард һумдан ашыу аҡса күсергән, – тип билдәләне Рөстәм Хәмитов.
Рәсәй Федераль таможня хеҙмәте коллегияһының күсмә ултырышы тауарҙарҙы сығарғандан һуң таможня контролен ойоштороу буйынса эш һөҙөмтәләренә, шулай уҡ импортты алмаштырыуҙы үҫтереүҙең бөгөнгө хәле, проблемалары һәм мөмкинлектәренә арналған.


text:
Республикала 15 апрелдән алып балыҡ тотоуға сикләүҙәр индерелә Фото: Лариса Ветлугина коллажы
Республикала 15 апрелдән алып балыҡ тотоуға сикләүҙәр индерелә
Республикала 15 апрелдән алып балыҡ тотоуға сикләүҙәр индерелә Фото: Лариса Ветлугина коллажы
15 апрелдән алып 10 июнгә тиклем – ыуылдырыҡ сәсеү ваҡытына – Башҡортостанда сәнәғәт балыҡсылығына бөтә ерҙә лә була торған сикләүҙәр индерелә. Төбәк Тәбиғәттән файҙаланыу һәм экология министрлығының матбуғат хеҙмәтендә аңлатыуҙарынса, спорт һәм һәүәҫкәр балыҡсылыҡҡа ҡарата 1 майҙан алып 10 июнгә тиклем сикләүҙәр индерелә.
Павловка һыуһаҡлағысында балыҡ тотоуға тыйыу боҙ әрселеү ваҡытынан алып 10 июнгә тиклем дауам итә.
Бындай сикләүҙәр йыл һайын ыуылдырыҡ сәсеү ваҡытында уңайлы шарттар булдырыу һәм һыу ятҡылыҡтарында балыҡтар запасын тулыландырыу өсөн индерелә. Ыуылдырыҡ сәсеү ваҡытында йылғалар һәм күлдәр, һыуһаҡлағыстар буйлап моторлы йөҙөү сараларында хәрәкәт итеү тыйыла.
Министрлыҡтарҙа билдәләүҙәренсә, был ике ай дауамында республикала һыу ятҡылыҡтарҙы тикшереү көсәйтеләсәк.
Үткән йылдан алып балыҡ тотоу Ҡағиҙәһен боҙоуға административ штрафтар арттырылған.


text:
Бөгөн йәйге биатлон буйынса донъя чемпионаты асыла
19 сентябрҙә йәйге биатлон буйынса донъя чемпионаты асыла. Уны асыу тантанаһы «Биатлон» спорт комплексында Өфө ваҡыты менән 19.30 сәғәттә башлана.
Башҡортостан юлдаш телевидениеһы барлыҡ ярыштарҙы ла тапшырасаҡ. Көйәрмәндәр тапшырыуҙарҙы телевизорҙан ғына түгел, рәсми сайттан да он-лайн режимда ҡарай аласаҡ. Йәйге биатлон буйынса донъя чемпионатынан тапшырыуҙы 46 илдә ҡараясаҡтар.
Ярыштарҙа 17 ил спортсылары ҡатнашасаҡ. Улар араһында билдәле сит ил биатлонсылары бар: Украинанан Наталья Бурдыга һәм Вита Семеренко, Австриянан Алексей Альмуков, Ҡаҙағстандан Галина Вишневская һәм Рәсәй йыйылма командаһы лидерҙарының береһе Антон Шипулин. Шулай уҡ Максим Чудовтың ҡатнашыуы көтөлә. Халыҡ-ара ярыштар программаһында: ҡатнаш эстафета, спринт, персьют.
Йәйге биатлон буйынса донъя чемпионатынан тапшырыуҙар теҙмәһе:
19 сентябрь
19.30 — чемпионатты асыу тантанаһы
20 сентябрь
10.50-12.30 — ҡатнаш эстафета (юниоркалар, юниорҙар)
14.50-16.30 — ҡатнаш эстафета (ҡатын-ҡыҙҙар, ир-егеттәр).
22 сентябрь — спринт
10.50-13.00 — спринт (юниоркалар, ҡатын-ҡыҙҙар)
14.50-16.45 — спринт (юниорҙар, ир-егеттәр)
23 сентябрь — персьют
9.50-12.00 — персьют (юниоркалар, ҡатын-ҡыҙҙар)
13.20-15.30 — персьют (юниорҙар, ир-егеттәр).
23.45 — чемпионатты ябыу тантанаһы.


text:
«Башҡортостан — бәләкәй эшҡыуарлыҡты үҫтереү биләмәһе» проекты илдә иң яҡшыһы тип танылды Фото: Башҡортостан Иҡтисади үҫеш министрлығы
«Башҡортостан — бәләкәй эшҡыуарлыҡты үҫтереү биләмәһе» проекты илдә иң яҡшыһы тип танылды
«Башҡортостан — бәләкәй эшҡыуарлыҡты үҫтереү биләмәһе» проекты илдә иң яҡшыһы тип танылды Фото: Башҡортостан Иҡтисади үҫеш министрлығы
ӨФӨ, 2016 йыл, 6 октябрь. /«Башинформ» мәғлүмәт агентлығы, Галина Бахшиева/.
Мәскәүҙә Башҡортостандың иҡтисади үҫеш министры Сергей Новиков етәкселегендәге идара итеү командаһы «Башҡортостан — бәләкәй эшҡыуарлыҡты үҫтереү биләмәһе» тигән проектын уңышлы яҡланы. Онлайн тауыш биреү барышында проект тәҡдим ителгән эштәр араһында иң яҡшыһы тип танылды.
Проектты яҡлау Стратегик башланғыстар агентлығының «Идара итеү оҫталығы: төбәк командаларын үҫтереү» мәғариф программаһы сиктәрендә үтте.
Башҡортостан командаһы тәҡдим иткән проектта төбәктә инвестиция мөхитен яҡшыртыу, алдағы йылдарҙа эшҡыуарлыҡты үҫтереү буйынса төп йүнәлештәр билдәләнгән. Проекттарҙы тормошҡа ашырыу буйынса тәҡдимдәр моноҡалаларҙы үҫтереүҙең комплекслы программаларын әҙерләүҙе, муниципаль берәмектәрҙең маркетинг карталарын булдырыуҙы үҙ эсенә ала, тип хәбәр иттеләр Башҡортостан Иҡтисади үҫеш министрлығының матбуғат хеҙмәтендә.


text:
Урман һәләкәтендә рядовой һалдат ғәйепләнә
Запас рядовойы Сергей Деняев шартлау хәүефе булған объекттарҙа янғын хәүефһеҙлеге ҡағиҙәләрен боҙоуҙа ғәйепләнә. Тәфтишселәр билдәләүенсә, 2011 йылдың 26 майында Деняев гильзаны төшөрөп ебәргән, уныһы шартлаған һәм Иглин районының Урман ауылындағы хәрби арсеналда башланған шартлауҙарға һәм янғынға килтергән. Рядовой ғәйепләнгән статья өс йылға тиклем иректән мәхрүм итеүҙе күҙаллай.
Өфө гарнизонының тәфтиш бүлеге вазифалы кешеләргә ҡарата асылған енәйәт эштәрен дә тикшерә. Урман фажиғәһенән һуң ошондай уҡ сәбәптәр арҡаһында Удмуртиялағы хәрби арсеналда янғын сығыуын иҫәпкә алып, Рәсәй Президенты Дмитрий Медведев Урмандағы ғәҙәттән тыш хәлдең сәбәптәрен ентекләп тикшерергә күрһәтмә биргән.


text:
Республика халҡы йышыраҡ ипотека ала һәм өлөшләтә төҙөлөштә ҡатнаша башлаған — «Росреестр»
ӨФӨ, 2015 йыл, 26 февраль. /«Башинформ» мәғлүмәт агентлығы, Артур Басиров/.
«Росреестр»ҙың төбәк идаралығы билдәләүенсә, 2014 йылда Башҡортостанда ипотека кредиттары алыусылар һаны һәм граждандарҙың өлөшләтә төҙөлөштә ҡатнашыуҙары артыуы теркәлгән. Был турала «Башинформ» агентлығында үткән матбуғат конференцияһында ведомство башлығы һөйләне.
— 2014 йылда — 71 меңдән ашыу, ә 2013 йылда 67470 ипотека кредиттары теркәлгән. Үҫеш биш процент тәшкил итә. Килешеүҙәр буйынса өлөшләтә төҙөлөштә ҡатнашыу 19,3 процентҡа артҡан. Шуның менән бергә страховкалау йәки банк гарантияһы менән тәьмин ителгән килешеүҙәр күберәк, — тип билдәләне Игорь Шеляков.
Әммә ведомство башлығы төбәктә күсемһеҙ милек баҙары үҫеше буйынса күҙаллауҙар бирергә хәүефләнә.
— Хәлде күҙаллау ҡыйын. Көрсөк былтыр уҡ башланды, бәлки, шуның өсөн кешеләр аҡсаларын күсемһеҙ милеккә һалғандыр. Хәҙер бөтәһе лә банктарға бәйле, — тип белдерҙе «Росреестр»ҙың Башҡортостан буйынса идаралығы етәксеһе.
Игорь Шеляков билдәләүенсә, ипотека буйынса ғинуар күрһәткестәре уҙған йылдыҡы менән тап килә һәм 1032 килешеү тәшкил итә.


text:
Башҡортостанда «Бөйөк Еңеүгә тиклем 100 көн» марафоны тамамлана
ӨФӨ, 2015 йыл, 6 май. /«Башинформ» мәғлүмәт агентлығы, Арина Рәхимҡолова/.
Башҡортостанда 30 ғинуарҙа башланған «Бөйөк Еңеүгә тиклем 100 көн» марафоны тамамлана. Проектты ойоштороусылар — Милләт сәләмәтлеге лигаһы фонды һәм Башҡортостандың Йәмәғәт палатаһы.
Сара Бөйөк Ватан һуғышы ветерандарына ярҙам күрһәтеү өсөн республика халҡын, учреждение һәм предприятиеларҙы, урындағы үҙидаралыҡ органдары һәм йәмәғәт ойошмаларын берләшергә саҡыра.
Йыйылған аҡсаға ололарға һыу таҙартыу өсөн күсермәле фильтрҙар һатып алына. Марафон 9 майҙа тамамлана.
Бөгөнгө көнгә хәйриә марафоны иҫәбенә 500 меңдән ашыу аҡса күскән. Акцияла һәр кем ҡатнаша ала, бының өсөн 3443 һандарына ПОБЕДА һүҙен яҙып, смс-хәбәр ебәрергә кәрәк. Хаҡы — 50 һум. Аҡсаны «Милләт сәләмәтлеге лигаһы» Хәйриә фонды иҫәбенә лә күсерергә мөмкин.
Рәсәй Һаҡлыҡ банкының 8598-се Башҡортостан бүлексәһе Өфө ҡалаһы
БИК 048073601
к/с 30101810300000000601
Сч. № ИНН 0274990078
КПП 027401001
Сч. № 40703810206000008918
БРБФ ЛЗН
Түләүҙең тәғәйенләнеше — «Бөйөк Еңеүгә тиклем 100 көн» марафоны буйынса хәйриә иғәнәләре».


text:
Яҡынса мәғлүмәттәр буйынса, Башҡортостанда һайлауҙарҙа 84 проценттан ашыу кеше ҡатнашҡан
Башҡортостан Үҙәк һайлау комиссияһының яҡынса мәғлүмәттәре буйынса, көн элгәре үткән һайлауҙарҙа республикала 84,06% һайлаусы ҡатнашҡан.
Берҙәм һайлау көнө —13 мартта республикала 791 һайлау кампанияһы үтте, улар иҫәбенә 53 муниципаль районда — урындағы үҙидараның вәкәләтле органдары – Совет һайлауҙары, 13 муниципаль районда һәм Мәләүез ҡалаһы ҡала округы биләмәһендә – Совет депутаттарын өҫтәмә һайлауҙар, бер мандатлы 28-се Отрадовка һайлау округында (Стәрлетамаҡ ҡалаһы ҡала округы биләмәһендә) һәм 45-се бер мандатлы Иглин һайлау округында (Иглин, Нуриман һәм Ҡариҙел райондары биләмәһендә) – дүртенсе саҡырылыш БР Дәүләт Йыйылышы – Ҡоролтай депутаттарын өҫтәмә һайлауҙар инде.
Һайлаусылар исемлегендә 1 миллион 200 меңдән ашыу кеше ине. Тауыш биреү йомғаҡтары буйынса 7378 депутат мандаты алмаштырыласаҡ.
14 мартта БР Үҙәк һайлау комиссияһы рәйесе Хәйҙәр Вәлиев уҙған һайлауҙар йомғаҡтары буйынса брифинг үткәрәсәк.


text:
Ильяс Мөниров: Өфөлә социаль схемалар буйынса торлаҡ биреүгә күсергә кәрәк
Хәҙерге төҙөлөш шарттары төҙөүселәрҙе башлыса социаль схемалар буйынса торлаҡ биреүгә күсеүгә кәрәклегенә инандыра. Өфөлә торлаҡ төҙөүгә төп заказсылар– ҡаланың Инвестиция-төҙөлөш комитеты һәм Башҡортостан Республикаһының Торлаҡ төҙөлөшө фонды — быны эшләргә тейеш. Өфө хакимиәтенең Капиталь төҙөлөш идаралығы начальнигы Ильяс Мөниров ошо турала хәбәр итте.
— Квадрат метр хаҡы тотороҡланһа, сәнәғәт предприятиелары һәм ойошмаларына үҙ торлаҡ программаларын тормошҡа ашырыу өсөн идеаль шарттар булдырыласаҡ, – тип билдәләне ул. – Күп ҡатлы йорттар төҙөүҙе дауам итеү маҡсатында, «Башинформсвязь» асыҡ акционерҙар йәмғиәте өлгөһөндә ҡала предприятиелары средстволарын йәлеп итеү буйынса эшләргә кәрәк. Ул үҙ хеҙмәткәрҙәре өсөн 264 фатирлыҡ йортто файҙаланыуға тапшырҙы.
«Газпром трансгаз Өфө» яуаплылығы сикләнгән йәмғиәте Глумилино микрорайонында торлаҡ йорт һалыуҙы тамамлай. Уны быйыл майҙа файҙаланыуға тапшырырға планлаштырыла.
«ӨМЭПБ» асыҡ акционерҙар йәмғиәте проекты тормошҡа ашырыла — Максимовкала коттедж ҡасабаһы төҙөлә, унда индивидуаль, блоклы һәм күп ҡатлы йорттар төҙөү ҡаралған, улар социаль схемалар буйынса ла һатыласаҡ.


text:
«Өфө» аэропортынан Вьетнамға, Һиндостанға һәм Таиландҡа юлланыусы пассажирҙар артҡан
Быйыл февраль айындағы төп производство күрһәткестәре уҙған йылдың ошо уҡ осоро менән сағыштырғанда уртаса алғанда 10 процентҡа артҡан, дөйөм осош массаһы 4,5 процентҡа артып, 47412 тоннаны тәшкил иткән. Пассажирҙар ағымы ла 25 процентҡа күбәйгән. Быйыл февралдә йәмғеһе 118976 кеше хеҙмәтләндерелгән, 2011 йылға ҡарағанда был 24 меңгә күберәк. Был турала «Өфө» халыҡ-ара аэропорты» асыҡ акционерҙар йәмғиәтенән хәбәр иттеләр.
Өфөнән өр-яңы чартер йүнәлештәре асылыуы арҡаһында халыҡ-ара авиарейстарҙа киҫкен күтәрелеш (80 проценттан юғарыраҡ) күҙәтелгән. Камрань ҡалаһына (Вьетнам) рейстарҙы — «Ырымбур авиалиниялары» авиакомпанияһы, Пхукет менән Утапаоға (Таиланд) «Северный ветер» һәм «Трансаэро» авиакомпаниялары башҡара. Һиндостанға ла чартер рейстары күбәйгән.
Регуляр рейстарҙа ла осоштар йышлығы арттырылған. Мәҫәлән, «Төркиә авиалиниялары» Истанбулға бер рейс өҫтәгән, хәҙер уларҙың иҫәбе аҙнаһына дүртәүгә еткән. Берләшкән Ғәрәп Әмирлектәренә тура авиабәйләнеш — регулярҙары ла, чартер рейстары ла республика халҡының ҙур һорауы менән файҙалана, улар ҙа аҙнаһына дүрт тапҡыр башҡарыла. Был илгә рейстарҙы «Флайдубай», «Урал авиалиниялары», «Трансаэро» һәм «Ырымбур авиалиниялары» авиакомпаниялары башҡара.
«Өфө» аэропортында әйтеүҙәренсә, традицион Мәскәү йүнәлештәре буйынса, Ханты-Манси автономиялы округы һәм БДБ ҡалаларына осоштар географияһы үҙгәрешһеҙ ҡалған.


text:
Фото:
Өфөлә иң яҡшы китапханасы билдәләнәсәк
Фото:
Дүшәмбе, 28 майҙа, Мәжит Ғафури исемендәге Башҡорт дәүләт академия драма театрында «Баш ҡаланың иң яҡшы китапханасыһы-2012» ҡала конкурсына йомғаҡ яһала, тип хәбәр иттеләр Өфө хакимиәтенең матбуғат хеҙмәтенән.
Иң яҡшы эштәр авторҙары ҡала хакимиәтенең Мәҙәниәт һәм сәнғәт буйынса идаралығынан дипломдар һәм иҫтәлекле билдәләр менән тәбрикләнә. Бынан тыш, еңеүселәргә компьютер һәм көнкүреш техникаһын алыуға сертификаттар тапшырыла. Театр труппаһының «Ҡатынымдың исеме Морис» спектаклен күрһәтеү барыһы өсөн дә бүләк буласаҡ.
Бына инде өсөнсө йыл рәттән Китапханалар көнө алдынан баш ҡалалағы моделле китапханаларҙың презентациялары үткәрелә. 2010 йылда «Сипайлово» биҫтәһендә 26-сы моделле китапхана — «Хазина» крайҙы өйрәнеү әҙәбиәте үҙәге асылды. 2011 йылда, Сочи урамындағы авария хәлендәге бинанан Зәйнәп Биишева урамындағы яңы бинаға күсеп, «Көньяҡ» биҫтәһендә 2-се китапхана үҙ ишектәрен асты. Әлеге ваҡытта Өфөлә 12 моделле китапхана эшләй. Был аҙнала йәнә ике бындай китапхана асыла.


text:
Рөстәм Хәмитов уҡыу йылы йомғаҡтары буйынса селектор кәңәшмәһендә ҡатнашты
5 июндә Башҡортостан Президенты Рөстәм Хәмитов 2011-2012 уҡыу йылы йомғаҡтары буйынса селектор кәңәшмәһендә ҡатнашты. Уны Рәсәй Хөкүмәте Рәйесе Дмитрий Медведев үткәрҙе, тип хәбәр иттеләр республика башлығының матбуғат хеҙмәтендә.
Дмитрий Медведев 2011 йылда төбәк мәғариф системаларын яңыртыу буйынса күләмле проект старт алыуын билдәләне. Был проекттарҙы тормошҡа ашырыуға 2011-2013 йылдарҙа федераль бюджеттан 120 млрд һум бүлеү ҡаралған.
— Быйыл төбәктәргә 60 миллиард һум йүнәлтеләсәк. 30 миллиард һум күләмендәге беренсе транш күсте лә инде, был аҡсаны мөмкин ҡәҙәр һөҙөмтәле ҡулланыр өсөн барыһын да эшләргә кәрәк. Йәй эсендә — яңы уҡыу йылына тиклем ремонт үткәрелергә, ҡорамалдар һатып алынырға тейеш, уларҙың, әлбиттә, замансаһын һатып алыу планлаштырыла, — тине Хөкүмәт Рәйесе.
Рәсәй Хөкүмәте менән билдәләнгән тағы бер өҫтөнлөклө бурыс – уҡытыусыларҙың эш хаҡын һәр төбәктә иҡтисад буйынса уртаса кимәлгә еткереү.
— Беҙ, әлбиттә, барыбыҙ ҙа уҡытыусы статусын мөмкин тиклем күтәрергә теләйбеҙ — был төп бурыс. Уның социаль хәле, етеш йәшәүе. Ахыр сиктә, һәр төбәктең уңышлы үҫешеүе лә ошоға бәйләнгән, — тип һыҙыҡ өҫтөнә алды Дмитрий Медведев.


text:
Өфөлә Дәрдмәнд йылы асыла
20 майҙа Өфөлә БР Милли музейының Йыйылыштар залында күренекле татар шағиры, билдәле меценат һәм йәмәғәт эшмәкәре, миллионер-алтын сәнәғәтсеһе Дәрдмәндең тыуыуына 150 йыл тулыуға арналған Дәрдмәнд йылын тантаналы асыу үткәрелде.
Тантанала билдәле татар һәм башҡорт сәнғәте, әҙәбиәте әһелдәре, милли сәхнә йондоҙҙары, Ҡазандан, Ырымбурҙан, Баймаҡтан, Мәләүездән ҡунаҡтар ҡатнашты.
Зәки Вәлиди исемендәге Милли китапханала "Дәрдмәнд: халҡына арналған тормошо һәм ижады" күргәҙмәһе асылды.
Татар халҡын рухи тергеҙеү эшендә Дәрдмәнд (Закир Рәмиев) мираҫының ҙур әһәмиәтен иҫәпкә алып, "Рамазан" төрки-ағартыу үҙәге, Дәрдмәнд иҫтәлегенә арнап, БДУ-ла ғилми конференция, Башҡорт дәүләт опера һәм балет театрында әҙәби-музыкаль кисә ойоштора.
Ҡазанда, Ырымбурҙа, Силәбелә, Санкт-Петербургта, Екатеринбургта, Баймаҡта, Салауатта һәм башҡа ҡалаларҙа ошондай уҡ саралар үткәреү планлаштырыла.
Дәрдмәнд йылының һуңғы маҡсаты — Өфөлә үҙ аллы Дәрдмәнд Татар йәмәғәт музейы асыу. Проекттың авторы һәм художество етәксеһе — Бөтә донъя татарҙар конгресы Башҡарма комитеты ағзаһы, "Рамазан" төрки-ағартыу үҙәге рәйесе, БДУ доценты, филология фәндәре кандидаты, Башҡорт дәүләт опера һәм балет театры солисы, ТР-ҙың атҡаҙанған артисы Марат Шәрипов.
Марат Шәрипов әйтеүенсә, Дәрдмәнд йылы билдәһе аҫтында "Болғар иленә сәйәхәт" мәҙәни-ағартыу акцияһы үткәреләсәк.


text:
Фото:
Истанбулда башҡорт һабантуйы бөтә Төркиәнән ватандаштарын йыйҙы
Фото:
Шәмбе, 22 майҙа, Истанбулдың үҙәгендә, Мәхмәт Акиф Эрсой паркында, бөтә донъяға билдәле Изге София ҡорамы һәм Зәңгәр мәсет эргәһендә башҡорт милли байрамы – һабантуй үтте. Был Истанбулда Башҡортостан Республикаһының Мәҙәниәт көндәрендә бөтә Төркиәнән ватандаштарыбыҙҙы йыйған иң күркәм сара булғандыр.
Истанбул һабантуйында Башҡортостандың рәсми делегацияһы ағзалары — Башҡортостан Республикаһы Хөкүмәте Премьер-министры Раил Сарбаев, БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев, БР Тышҡы иҡтисади бәйләнештәр буйынса дәүләт комитеты рәйесе Руслан Мирсаяпов, БР Президенты Хакимиәтенең Ижтимағи-сәйәси үҫеш һәм мәғлүмәти сәйәсәт идаралығы начальнигы Данил Азаматов, Рәсәй Федерацияһының Төркиә Республикаһындағы Сауҙа вәкиллеге ҡарамағындағы Башҡортостан Республикаһы вәкиле Каншаубий Мизиев һәм башҡа рәсми кешеләр ҡатнашты.
Төркиәнең төрлө мөйөштәренән Истанбулға килгән ватандаштарыбыҙ менән бер рәттән байрам сараларында Төркиәнең власть органдары вәкилдәре, Рәсәй һәм сит илдәр дипломатик миссиялар етәкселәре лә ҡатнашты.
Истанбул һабантуйында ҡатнашыусыларҙы сәләмләп, БР Хөкүмәте Премьер-министры Раил Сарбаев Төркиә халҡына Башҡортостан Республикаһы Президенты Мортаза Рәхимов һәм республиканың күп милләтле халҡы исеменән ихлас ҡотлау һәм хөрмәт һүҙҙәре тапшырҙы. Төркиә менән Башҡортостанды тығыҙ дуҫлыҡ мөнәсәбәттәре бәйләй, уларҙың нигеҙе – уртаҡ төрки тамырҙар һәм тарих этаптары. Төрки мәҙәниәтен һәм сәнғәтен үҫтереү буйынса халыҡ-ара ойошма (ТӨРКСОЙ) 2010 йылды оҙаҡ йылдар Төркиәлә йәшәгән һәм ошонда уҡ ерләнгән башҡорт ғалимы–төркиәтсе Әхмәт-Зәки Вәлиди йылы тип иғлан итте. Башҡортостан Хөкүмәте Төркиә Республикаһында был күренекле ғалим һәм йәмәғәт эшмәкәренең тыуыуына 120 йыл тулыуға арнап Башҡортостан фәне һәм мәҙәниәте көндәре үткәрергә ҡарар итте. Ә Башҡортостан делегацияһы уның ҡәберенә сәскәләр һалды.
Раил Сарбаев Башҡортостан фәне һәм мәҙәниәте көндәре сараларын үткәреүҙә баһалап бөткөһөҙ ярҙам күрһәткән ойошмаларҙың барыһына ла рәхмәт белдерҙе. Һәр халыҡтың сәнғәте матур, ә мәҙәниәттәрҙең үҙ-ара хеҙмәттәшлеге, улар менән танышыу – барыһын да байыта, төрлө милләт кешеләре араһында үҙ-ара аңлашып йәшәүгә булышлыҡ итә. Бер һабантуй ҙа спорт ярыштарыһыҙ, йыр һәм бейеүһеҙ үтмәй. Быларҙың барыһы ла Истанбул һабантуйында ла булды.
Ҡояшлы Истанбул тамашасыһына башҡорт йырҙары аһәңлеген республиканың төп коллективтары артистары: Башҡорт дәүләт опера һәм балет театры солисы Әлим Ҡәйүмов, Башҡорт дәүләт филармонияһы солисы Рима Амангилдина, Сибай дәүләт филармонияһы, М.Кәрим исемендәге Милли йәштәр театры солистары һәм актерҙары һәм башҡалар еткерҙе. Сибай дәүләт филармонияһының "Сибай" бейеү ансамбле коллективының дәртле бейеүҙәре бер кемде лә вайымһыҙ ҡалдырманы, күп истанбулдар, һабантуй ҡунаҡтары беҙҙең профессиональ артистар менән бергә бейеүгә төшөп китте.
Парк уртаһында башҡорт тирмәһе ҡоролдо. Байрам ҡунаҡтары башҡорт милли аш-һыуын тәмләп ҡарай алды. Традицион һабантуйҙағы кеүек, Истанбул паркында ла күп уйын майҙансыҡтары өсөн урындар билдәләнде. Йырҙар, таҡмаҡтар һәм күңелле музыка яңғырап торҙо.
Истанбулдың үҙәк Мәхмәт Акиф Эрсой паркында, Изге София ҡорамы һәм Зәңгәр мәсет эргәһендә үткән был байрам ҡала халҡының һәм килгән ҡунаҡтарҙың, шул иҫәптән Анкара, Истанбул, Измир, Төркиәнең башҡа ҡалалары юғары уҡыу йорттарында уҡыған –Башҡортостан Республикаһы студенттарының хәтерендә оҙаҡ һаҡланыр.


text:
«Тамыр» телеканалы яңы «Шүлгәнташ» фильм-әкиәтен тәҡдим иттеФото: Олег Яровиков
«Тамыр» телеканалы яңы «Шүлгәнташ» фильм-әкиәтен тәҡдим итте
«Тамыр» телеканалы яңы «Шүлгәнташ» фильм-әкиәтен тәҡдим иттеФото: Олег Яровиков
27 майҙа Өфөнөң «Родина» кинотеатрында «Шүлгәнташ» фильм-әкиәтенең премьераһы уҙҙы. «Тамыр» балалар һәм үҫмерҙәр телеканалының проекты «Урал батыр» башҡорт эпосы, халыҡ риүәйәттәре һәм хикәйәттәре нигеҙендә төшөрөлә. Фильм мәҙәниәт һәм сәнғәт өлкәһендә Башҡортостан Республикаһы Президентының ике миллионлыҡ гранты аҡсаларына ғәмәлгә ашырыла.
Фильм өҫтөндә эш Бөрйән районындағы күренекле Шүлгәнташ мәмерйәһендә бара. Ике ай дауамында фильм-әкиәт өҫтөндә 150-нән ашыу кеше эшләй. Улар иҫәбендә — «Башҡортостан» дәүләт телерадиокомпанияһының иң яҡшы белгестәре: проект авторы Гөлназ Ҡолһарина, режиссерҙар Рөстәм Аҙнабаев һәм Ләйсән Солтанғолова, оператор-ҡуйыусы Урал Ғатауллин, рәссамдар Арслан Бикбаев һәм Албина Шәһретдинова, тауыш режиссеры Людмила Романова. Фильмға музыканы Айҙар Хәмзин яҙа.
Башҡортостан юлдаш телевидениеһы тамашасылары фильмды 1 июндә киске сәғәт 10-да ҡарай ала.


text:
Фото:
Шамил Вахитов: «Ҡоролоҡ шарттарында мал аҙығы базаһына баҫым яһау мотлаҡ»
Фото:
Республиканың өс районында Башгидромет синоптиктары ҡоролоҡ күҙәтелеүен раҫланы. Вегетация осоронда Туймазы, Йылайыр, Хәйбулла райондарында 30 көндән ашыу ямғыр яуманы. Быны Аҡъяр, Туймазы һәм Йылайырҙа урынлашҡан метеостанциялар дәлилләй. Тәбиғәттең ошо хәүефле күренеше менән бәйле БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов Хөкүмәттең киңәйтелгән ултырышында муниципаль район хакимиәте башлыҡтарына тәҡдимдәрен еткерҙе.
Ҡоролоҡ шарттарында еткелекле мал аҙығы базаһын булдырыуға махсус иғтибар бирергә кәрәк. Сенаж кеүек һутлы мал аҙығын һалыуға баҫым яһарға. Бесән сабыуға төшөү ваҡытын һуҙырға ярамай. Был бигерәк тә ҡуҙаҡлы үләндәргә ҡағыла. Шул ваҡытта икенсе сабыуҙа юғарыраҡ уңыш алыуға өмөт бар. Был хәлдә рапс, тары кеүек йәйге мал аҙығы үләндәрен сәсеү өсөн ҡара пар ерҙәрен ҡулланырға мөмкин. Агротехник сроктар буйынса уларҙы 15 июнгә тиклем сәсергә ярай.
Шамил Вахитов етәрлек мал аҙығы базаһын булдырып, мал иҫәбен кәметмәү өсөн мөмкин булғандың барыһын да эшләргә кәрәклеген һыҙыҡ өҫтөнә алды.
Республиканың күп кенә районында дым етешмәүе күҙәтелә. Ямғырҙар үткән төньяҡ-көнсығыш райондарҙа хәлдәр сағыштырмаса яҡшыраҡ.Яҡын арала хәл-ваҡиғаларҙың яҡшы яҡҡа үҙгәреүе бар. Башгидрометтың баш синоптигы Анна Казаева әйтеүенсә, эҫе ҡоро һауа торошо ике-өс көн торасаҡ. Циклон үтеү сәбәпле, 28-29 майҙа Башҡортостанда көндәрҙең һалҡынайтыуы һәм бер аҙ ямғыр яуыуы көтөлә. Яуым-төшөмдәр бар республикала күҙәтеләсәк.


text:
«Башҡортостан» гәзите талантлыларҙы эҙләүен дауам итә
Ошо көндәрҙә, республикабыҙҙа рәсми рәүештә Мәҙәниәт йылына старт биргән көндө, «Башҡортостан» гәзите «Талантлыны данлай «Башҡортостан» конкурсының башланыуы тураһында иғлан итте. Конкурстың маҡсаты – төбәгебеҙҙә һәм уның сигендә һирәк башҡарыу оҫталығына эйә булыусы йырсыларҙы, бейеүселәрҙе, музыканттарҙы, һәүәҫкәр композиторҙарҙы эҙләү. Һәм, әлбиттә, гәзит аша уларҙың таланттары тураһында киң тамашаға һөйләү.
«Башҡортостан» гәзитенең баш мөхәррире урынбаҫары Рәшит Кәлимуллин хәбәр итеүенсә, быға оҡшаш конкурстар гәзиттә яҡшы йолаға әүерелде. Атап әйткәндә, 2012 йылда баҫма журналистары ауылдарҙа йәш эшҡыуарҙарҙы эҙләне һәм улар тураһында материалдар («Йүнселлекте данлай «Башҡортостан» конкурсы) әҙерләне, ә йыл аҙағында Башҡорт дәүләт филармонияһында еңеүселәргә бүләктәр тапшырҙы. Үткән йылда журналистар төпкөл ауылдарҙа, эшһеҙлеккә зарланмай үҙҙәренең алтын ҡулдары менән үҙ ғаиләләрен туйҙыра алған халыҡ оҫталары тураһында яҙҙы («Һөнәрлене данлай «Башҡортостан» конкурсы). Декабрҙә М.Ғафури исемендәге Башҡорт драма театрында был конкурстың һуңғы этабы менән дипломдар һәм ҡиммәтле бүләктәр тапшырыу тантанаһы үтте.
Был конкурсҡа йомғаҡтар яһау декабрҙең тәүге көндәрендә планлаштырыла. Конкурс номинацияларында халыҡ һөйөүенә бүләк ҡаралған. Уның хужаһы гәзит сайтында «лайктар» иҫәбе буйынса билдәләнәсәк.


text:
Президентлыҡҡа кандидат Владимир Путин яҡлылар үҙенең сайтын асты
Президентлыҡҡа кандидат, Премьер-министр Владимир Путин яҡлылар сайт асты һәм Владимир Путинға ярҙам итер өсөн ҡулланыусыларға унда үҙҙәренең фотоларын, видеомөрәжәғәттәрен ҡуйырға һәм флеш-мобтар үткәреү тураһында һөйләшеп килешергә тәҡдим итте, тип хәбәр итә РИА Новости.
«мойпутин.рф» проектын ойоштороусылар көн һайын яңы мөрәжәғәттәр индереп барырға, шул иҫәптән билдәле кешеләрҙең фекерҙәрен бирергә вәғәҙә итә. Уларҙың фекеренсә, проект Путиндың һайлау алды штабы эшмәкәрлеген тулыландырырға һәм йәштәр менән эшләүгә йүнәлтелгән булырға тейеш.


text:
25 майҙа Башҡортостандың барлыҡ мәктәптәрендә һуңғы ҡыңғырау шылтыраясаҡ
25 майҙа Рәсәйҙең мәғариф учреждениеларында һуңғы ҡыңғырауҙар шылтыраясаҡ. Башҡортостанда 70 мең уҡыусы – 27 мең ун беренсе класс уҡыусыһы һәм 43 мең туғыҙынсы класс уҡыусыһы мәктәпте тамамлай.
Уҡыу йылы тамамланыу менән балаларҙы республиканың мәғариф министры Әлфис Ғаязов ҡотланы. Ведомство башлығының сәләмләү хатында былай тиелә: «Тағы бер уҡыу йылы тамамлана. Тулҡынландырғыс мәл – һуңғы ҡыңғырау шылтырай, уҡытыусылар һәм класташтар менән хушлашыу. Һеҙгә, мәктәпте тамамлаусыларға, буласаҡ һөнәр, уҡыу йортон һайлау буйынса киң мөмкинлектәр бирелгән. Һәм был мөмкинлектәр менән дөрөҫ файҙаланырға кәрәк. Күпселек йәһәттән буласаҡ тормош юлығыҙ һәм профессиональ карьерағыҙ һеҙҙең һайлауҙан, әҙерлек кимәленән, тырышлыҡтан тора. Мәктәпте тамамлаусыларҙың барыһына ла имтихандарҙы уңышлы тапшырыуын, тормошта дөрөҫ юл һайлауын, был юлда изгелеккә, дөрөҫлөккә һәм үҙ көстәренә ышанып атлауын теләйем. Уҡытыусыларығыҙ һәм ата-әсәләрегеҙ һеҙҙең менән ғорурланһын».
Бөгөн мәктәптәрҙә тантаналы саралар һәм концерттар үтә. 18 сәғәттә Өфөлә дөйөм ҡала яҙғы сығарылыш кисәһен үткәреү планлаштырыла.
Әммә дүшәмбе, 28 майҙа, йәнә берҙәм дәүләт имтихандары старт ала. Тәүге һынауҙар – информатика, биология һәм тарих буйынса. 31 майҙа – рус теленән мотлаҡ имтихан, 4 июндә — сит телдәрҙән һәм химиянан, 7 июндә — математика буйынса икенсе мотлаҡ имтихан, 13 июндә — йәмғиәтте өйрәнеү һәм физиканан, 16 июндә география һәм әҙәбиәттән имтихандар була.
Сығарылыш кисәләре 23 июнгә билдәләнгән.


text:
Баш ҡалала 2013-2014 йылдарҙа 146 иҫке һәм авария хәлендәге йорттан граждандар күсереләсәк
Үткән йылдар менән сағыштырғанда, 2013-2015 йылдарҙа Башҡортостан баш ҡалаһында граждандарҙы иҫке һәм авария хәлендәге йорттарҙан күсереүгә ҙур сумма бүленәсәк, тип хәбәр итте матбуғат конференцияһында Өфө ҡалаһы ҡала округының «Күсемһеҙ милек үҙәге» муниципаль унитар предприятиеһы директоры урынбаҫары Николай Лапшин.
— Киләсәктә авария хәлендәге 513 йорттан граждандарҙы күсереү планлаштырыла. 2013-2014 йылдарҙа 146 йорттан граждандар күсереләсәк. Авария хәлендәге торлаҡтың дөйөм майҙаны 137 мең квадрат метр тәшкил итә. Уларҙа йәшәүсе кешеләр яңы фатирҙарға күсереләсәк, — тип хәбәр итте журналистарға Николай Лапшин.
Иҫегеҙгә төшөрәбеҙ, Өфөләге авария хәлендәге һәм иҫе йорттарҙың ҡайһы берәүҙәре мәҙәни мираҫ объекттары булып тора, шуға күрә уларҙы һүтеү планлаштырылмай. Өфө Архитектура һәм ҡала төҙөлөшө баш идаралығының перспективалы үҫеш буйынса идаралығы начальнигы урынбаҫары Галина Чиглинцева хәбәр итеүенсә, әлеге ваҡытта һүҙ бындай объекттарҙан граждандарҙы күсереү һәм, территорияларҙы планлаштырыу буйынса документацияға ярашлы, уларҙы заман талаптарына ярашлы итеп ҡайтанан профилләштереү йәки ҡулайлаштырыу хаҡында бара.


text:
Башҡортостандың тышҡы сауҙа әйләнеше ғинуар-ноябрь айҙарында 12,6 миллиард доллар тәшкил итте
Башҡортостандың тышҡы сауҙа әйләнеше 2012 йылдың ғинуар-ноябрь айҙары йомғаҡтары буйынса 12551,2 миллион доллар тәшкил итте. Башҡортостанстат мәғлүмәттәре буйынса, 2011 йыл менән сағыштырғанда, был 99,9 процентҡа тиң.
Статистиктар тауарҙар экспортының йыл эсендә 2,7 процентҡа кәмеүен, импорттың 31,1 процентҡа артыуын билдәләй. 11 ай йомғаҡтары буйынса тауарҙар экспорты – 11284 миллион доллар, импорт 1267,2 миллион доллар менән баһалана.
Республикала етештерелгән һәм алыҫ сит илдәргә сығарылған тауарҙар суммаһы 9310,2 миллион доллар тәшкил итә. БДБ илдәренә 1973,8 миллион доллар суммаға тауар йүнәлтелгән.
Алыҫ сит илдәр импорт статистикаһында ла өҫтөнлөк итә: 947,2 миллион доллар. БДБ илдәренән республикаға 320 миллион доллар суммаға тауар индерелгән.


text:
Өфөлә халыҡтың тәбиғи артыуы – 3538 кеше
Өфөлә ыңғай демографик тенденция һаҡлана. Башҡортостан баш ҡалаһында тыуым 8,8 процентҡа артҡан, үлем 2,4 процентҡа кәмегән. Халыҡтың тәбиғи артыуы күҙәтелә. 2012 йылдың ғинуар-ноябрь айҙары йомғаҡтары буйынса бындай мәғлүмәттәр менән шишәмбе, 29 ғинуарҙа, мэрияла үткән матбуғат конференцияһында ҡала хакимиәте башлығы урынбаҫары Альбина Йосопова таныштырҙы.
Уның һүҙҙәренсә, үткән йылдың 11 айында Өфөлә 14949 сабый тыуған. 2011 йылдың ошо уҡ осоро менән сағыштырғанда, был 1208 балаға күберәк. Халыҡтың тәбиғи артыуы 3538 кеше тәшкил иткән.
Альбина Йосопова фекеренсә, демографияла күҙәтелгән ыңғай тенденция тәү сиратта ҡала халҡының йәшәү кимәле яҡшырыуы һәм социаль өлкәнең уңышлы үҫешеүе һөҙөмтәһе булып тора. 2012 йыл йомғаҡтары буйынса тыуым күрһәткестәре 16 меңдән ашасаҡ, тип көтөлә.


text:
Төбәк башлығы: «Магазин кәштәләрендә республика продукциялары булырға тейеш»Фото: Олег Яровиков
Төбәк башлығы: «Магазин кәштәләрендә республика продукциялары булырға тейеш»
Төбәк башлығы: «Магазин кәштәләрендә республика продукциялары булырға тейеш»Фото: Олег Яровиков
Башҡортостан Президенты Белорет районы буйынса эш сәфәре барышында урындағы аҙыҡ-түлек магазиндарының тауар төрҙәре менән ҡыҙыҡһынды. Тирлән ауылында республика башлығы ит кибетендә булды. Магазин, халыҡтан һатып алынған, яңы һуйылған ит, шулай уҡ ит ярымфабрикаттары һәм колбасалар һата. Тауар төрҙәрен өйрәнеү барышында, сауҙа предприятиеһы колбасаларҙың күп өлөшөн Силәбе өлкәһенән килтереүе асыҡланды. Был, ошо төр продукцияның күрше өлкәлә арзан хаҡҡа һатылыуы менән бәйле.
— Урындағы магазиндарҙа күберәк республикала етештерелгән тауарҙар һатылыуы мотлаҡ, — тине Рөстәм Хәмитов. — Уларҙы һатыуҙан средстволар республика бюджетына кире ҡайта, һуңынан шул аҡсаларға Тирләндә кәрәкле социаль объекттар төҙөп була.


text:
Саҡмағош районында быйыл һәр һыйырҙан 420 килограмға күберәк һөт һауылған
Саҡмағош районы малсылары быйыл һәр һыйырҙан 420 килограмға күберәк һөт һауып алған. Әйткәндәй. һөт етештереү күләме райондағы ауыл хужалығы предприятиеларының барыһында ла артҡан. Бында бер йылда һәр һыйырҙан уртаса алғанда 5106 кг һөт алынған, тип хәбәр иттеләр район хакимиәтенең ауыл хужалығы идаралығынан. Әммә был әле райондағы иң юғары күрһәткес түгел: өс ауыл хужалығы кооперативында һәр һыйырҙан йыллыҡ һауым 6 мең килограмдан ашҡан. Райондағы иң алдынғы хужалыҡ – «Заря» ауыл хужалығы етештереү кооперативы, бында һәр һыйырҙан 6632 кг һөт һауылған.
Һөт етештереү менән районда йәмғеһе 13 ауыл хужалығы предприятиеһы шөғөлләнә. Шуларҙың туғыҙы ҡара-ала тоҡомдо үрсетеү буйынса тоҡомсолоҡ хужалығы статусына эйә. Мул һөт алыныуын райондың зоотехниктары һыйырҙар генофондының яҡшыртылыуы менән аңлата. Ауыл хужалығы предприятиеларының барыһы ла яһалма тороҡландырыуға күскән. Районда был эшкә формаль ҡараш юҡ. Һөҙөмтәлә хатта орғасы һәм үгеҙ быҙауҙар алыуҙы 98 процентҡа көйләргә өйрәнгәндәр.
Мал аҙығы ла ҙур әһәмиәткә эйә. Быйыл ҡышҡылыҡҡа һәр һыйырға концентраттар менән бергә 50-шәр центнер мал аҙығы берәмеге әҙерләнгән. Һөҙөмтәлә ауыл хужалығы предприятиелары буйынса тулайым һауым 36 мең тоннанан ашҡан. Саҡмағоштар Башҡортостанда һөт етештереү буйынса лидерҙар булып ҡала.